Aritz Galarza: “Kalitatezkoak diren eta merezi duten produktuak gurera ekartzeko asmoz lanean jarraitzea da nire helburua” | Geuria\nETBko Programazio eta erosketa buru da Aritz Galarza (Arrankudiaga, 1976), eta testuinguru global batean Euskal Telebista bezalako telebista batentzat lan egiteak zer suposatzen duen kontatu digu.\nAritz Galarza, ETBko erosketa eta programazio burua // Argazkia: Aritz Galarza\nHogei urte pasatu dira albiste zerbitzuetako produkzio saileko beka batekin lehenengoz EITBn sartu zenetik. Besteak beste, La noche de… saioan aritu zen lanean, ETBn ikusten genituen pelikulak berak programatzen zituen gerora eta EITB kultura saioaren sortzaileetako bat izan zen. Orain urtebetez geroztik ETBko Programazio eta erosketa buru da Aritz Galarza (Arrankudiaga, 1976), eta testuinguru global batean Euskal Telebista bezalako telebista batentzat lan egiteak zer suposatzen duen kontatu digu. Bide batez, ETB1eko programazioari ezker-eskuma egurra ematea hain modan dagoen garaiotan, horri buruz galdetzeko ere aprobetxatu dugu berarekin izan dugun hizketaldia.\nProdukzio eragile eta programatzaile lanei lotua ageri da askotan zure izena. Mundu horretan adituak ez garenontzat, zer da zehazki batak eta besteak egiten dutena?\nProdukzio eragilea proiektuaren hasieratik dago bertan, bilatu, sortu eta egokitu egiten du; sarri proiektuaren zuzendaria bera baino lehenagotik dago, gaur egun Estatu Batuetan show runner delakoen antzera. Horrez gain, eduki, aurrekontu eta talentuaren gestioa egiten du nahiz eta hori eguneroko lana ez izan, gehiago baita kontzeptuaren lanketari, taldearen aukeraketari eta medioen asignazioari lotutako zerbait. Proiektuko taldearen gainetik dagoen figura da, ikuspen estrategiko globala duena.\nProgramazio lana oso bestelakoa da, erositako produktuak zein bertan egindakoak kokatzen aritzen da programatzailea: konpetentzia aztertu, iragarki-tarteen kokapena erabaki, urteko sasoi egokia zehaztu…, eta beste hainbat gauza kontuan hartuta produktuari ahalik eta etekinik handiena ateratzean datza programazio lana.\n1998an EITBko albiste zerbitzuetako produkzio saileko beka batekin hasi nintzen. Urtebetez izan nuen albistegietan bekadun egoteko aukera, ekoizpen lanetan. Gero, beka bukatzean zenbait ordezkapen egin nituen albistegietan eta hortik gutxira programen ekoizpenean lanean hasteko aukera izan nuen. Hortxe, La noche de… programan hasi nuen nire ibilbidea, eta gerora zinema programatzera eraman ninduen.\n2005ean EITB kultura programaren sortzaileetako bat izan zinen: zeri erantzuteko sortu zenuten saioa? Halako tarte baten beharra ikusi al zenuten ETBn?\nEsan bezala, zenbait programetako produkzio laguntzaile nintzen, eta Pello Sarasolaren deia jaso nuen kultura magazine bat egiteko enkarguarekin. Horretarako ekoizle zein zuzendari bezala nigan pentsatu zuela esan zidan. Ekoizle eragilearen figuratik oso gertu, lan taldea aukeratzen hasi nintzen, kontzeptua lantzen, eta gaur egungo EITB kultura sortu genuen.\nProgramaren helburu nagusia zen telebistako profesionalen ezagupenak kulturaren dibulgaziora bideratzea. Ordura arte hainbat programa egon ziren, kalitate handikoak, kultura munduko jendeak eginak eta kulturaz aritzen zirenak. Gure kasuan, telebistako jendeak egindako saio bat burutu genuen, medioa telebista izanik, kultura telebistaren bidez ahalik eta erarik egokienean plazaratzeko. Oso esperientzia polita izan zen, nahiz eta hasiera batean kultur sektoreko zenbait agentek errezeloz ikusi euren mundukoa ez zen jendea horretan aritzea.\nOrain, perspektibarekin, badakit gehienek enfoke horren onurak argi ikusten dituztela. Gure lema honakoa zen: “Lagunduko dizugu ahalik eta jende gehienarengana heltzen telebistaren bitartez, zure ekimenak difusio ahalik eta handiena izan dezan. Baina horretarako gu gara adituak telebistan”.\nETBri askotan egiten zaion kritika da, euskarazko kateari bereziki, kirolak eta haur eta gaztetxoentzako saioak ikusteko baino ez duela balio. Errazegi egindako kritika dela uste al duzu? Ala badu oinarriren bat?\nInpresioek badute beti egiazko oinarri bat; arazoa da horrek egiten diren beste hainbat programa eta saio ezkutatzen dituela.\nKirol emanaldietatik hasita, ETB1i audientzia datuak eskatzera jokatzen badugu, kirol emanaldiak bertan ematea arrazoizkoa da. Alde batetik, euskaldunek bereziki jarraitzen dituzten kirol emanaldi horiek, pilota, arrauna eta txirrindularitza esaterako, ETB2n ipiniz gero ordu berean ETB1eko audientziak kaltetuko lituzke eta, bestalde, euskara ulermen bajua duen ikuslegoa bertara joatera behartuko genuke. Beraz, nire iritziz behintzat, horiek guztiak ETB1en ematea da egokiena.\nGaztetxoen tarteari begiratzen badiogu, eurena da gaur egun, globalki hitz eginda, eskaintza gehien duen adin tartea da, jakinda, gainera, edozein hizkuntzatan edozein medio kontsumitzeko gai direla: ingelesez, batik bat, eta tableta, mugikorra… Bestalde, euskaldun komunitatearen oraina eta geroa ere badira, beraz, estrategikoa ikusten dut ETBrekiko lotura hori mantendu eta zaintzen saiatzea. Argi gelditu da Goazen bezalako produktuekin ETBk adin tarte horrentzat naturaz kanpokoa den medio batetik, hau da, telebista tradizionaletik, eduki interesgarri bat eskaintzeko gaitasuna izan duela, eta arrakasta itzelarekin, gainera. Hortaz, hori ere egokia ikusten dut.\nBaina horiez gain, eta iritziak iritzi, ETB1ek, Herri txiki infernu handi, Ur handitan, Gailurra extreme, Ahoz aho, Tumatxak, Aitaren etxea edota Aulki jokoa bezalako saioak ere eskaini eta eskaintzen ditu.\nZer gertatu da ETBn bertako fikzioarekin? Orain urte batzuk bertako telesailen eskaintza zabala eta oso ona zen; orain, badirudi asko jaitsi dela ekoizpena…\nEkoizteko garestienak diren generoek sufritzen dute beti gehien krisi garaietan, eta fikzioaren kasua garestienetakoa da; horrek, beraz, seguru asko eragin handia izan du azken urteetako eskaintzan. Hala ere, azken hiruzpalau urteetan ETB1en Goenkale amaitu zenetik Aitaren etxea (denboraldi bat) eta Goazeneko hiru denboraldi egin dira, eta hori ere fikzioa dela ahazten zaigu batzuetan. Bestalde, duela urte batzuk eskaintza zabalagoa zenaren pertzepzioa gehiago da oroimen metatuaren kontu bat denboraldi berean fikzio asko zegoela pentsarazten diguna, egon baitira garaiak egun baino fikzio gutxiago egiten zena. Dena den, neuk ikusle bezala, esperantza dut datozen urteetan fikzio gehiago egotea, gertuko fikzioek beti ematen baitizute kanpokoekin konpetitzeko abantaila.\nDuela urtebete hartutako lan berrian, Programazio eta erosketa buru bezala, jaiotzea eta sektorean ematen diren etengabeko modelo aldaketen aurrean nire enpresarako aukerak identifikatu eta profitatzea. Oso esperientzia polita da gurea bezalako telebista batentzako lan egitea testuinguru global batean. Izatez, oso enpresa txikia gara mundu mailako merkatuan eta horrek askotan saltzaile bihurtzen gaitu erosketa bat lortzeko. Honela izanda, harreman pertsonalen lanketa oso garrantzitsua bihurtzen da bai mundu osoko saltzaileekin eta baita bestelako telebistekin ere, autonomikoak zein nazionalak. Izan ere, elkarlana eta akordio estrategikoak funtsezkoak dira gure egoeran. Etengabeko ikasketa izan da azken urte honetakoa, izatez, duela urtebeteko eskemak zenbait kasutan ez baitira egun erabilgarri. Beraz, kalitatezkoak diren eta merezi duten produktuak gurera ekartzeko asmoz honetan jarraitzea da nire helburua.\nGordeta duzun objektu preziatu bat? Nire aititek idatzitako liburua\nEgun libre bat duzunean zer egiten duzu? Umeekin egon\nZure bertute bat? Malgutasuna\nZure akats bat? Orden falta, baina konsziente naizenez, dena denboraz antolatzen dut\nZein da egin duzun azken bidaia? Los Angelesera\nEta egin nahi zenukeena? Japoniara\nIrakurtzen ari zaren liburua? Freakonomics\nEta ikusten ari zaren telesaila? Lanean, asko. Etxean, Doraemon\nAbesti bat? Neil Youngen Rockin’ in the free world\nPelikula bat? Mystic River\nBesteengan miresten duzun bertutea? Leialtasuna\nNon eta noiz zara zoriontsu? Arrankudiagan lagunekin eta familiarekin\nMiresten duzun pertsonaia historiko bat? Iribar\nSailkatuta: Ale berezia, Aritz Galarza, Arrankudiaga, Berba eta irudia, Elkarrizketa, ETB


Euskadin dauden 700 fundazioek Barne Produktu Gordinaren %1 mobilizatzen dute - Eusko Jaurlaritza - Euskadi.eus\nEuskadin dauden 700 fundazioek Barne Produktu Gordinaren %1 mobilizatzen dute\n500 milioi euro inguruko ondare garbia batzen dute eta 12.000 pertsona inguru enplegatzen dituzte\nAsteazken honetan, Olatz Garamendi Gobernantza Publiko eta Autogobernu Sailburuak Fundazioen Euskal Konfederazioaren (FUNKO) jardunaldiei hasiera emango die.\nEuskadin diharduten irabazi asmorik gabe fundazioak EAEko Barne Produktu Gordinaren %1 suposatzen dute eta 6.500 milioi euro inguruko ondare garbia dute. Euskadiko Erregistroan 700 fundazio inguru daude inskribatuta eta fundatzaileek hala nahi dutelako ondare hori interes orokorreko helburuetara lotuta dute. Lurraldeka, Bizkaian Euskadiko osoko %50a fundazio daude, Gipuzkoan %35a eta Araban %15a. Fundazio horiek jarduera zehatz batzuetara bideratu behar dute euren lana. Jarduera horrek guztiak euskal BPGaren %1 mobilizatzen du eta 1.000 milioi euro inguruko diru sarrerak sortzen ditu urtean.\nEuskadiko Fundazioen Babeslaritzaren Aholku Batzordeak 2020ko urteari dagokion jardueren urteko memoria egin du eta aholku batzordearen nahitaezko txostena behar duten fundazioen helburuen izaera eta tipologia zehazten ditu. Gainera, Eusko Jaurlaritzako Gobernantza Publiko eta Autogobernu Sailari atxikitako Toki Administrazioekiko Harremanetarako eta Administrazio Erregistroetako Zuzendaritzak erregistroetan inskribatutako elkarte eta fundazioen estatutuak argitaratu ditu. Mota honetako informazioa modu irekian ematen duen lehen administrazioa da. Zazpiehun fundazioekin batera, EAEn 25.000 elkarte baino gehiago daude, eta horietatik 270 onura publikokoak dira.\nPertsona fisikoek zein juridikoek eratu ditzakete fundazioak. Pertsona fisikoek fundazioaren eskura uzten dituzten ondasunak eta eskubideak doan erabiltzeko gaitasuna izan behar dute. Pertsona juridiko publikoek fundazioak eratu ahal izango dituzte, edo haien eraketan parte hartu, bakar-bakarrik partikularrek edo beste erakunde publiko edo pribatu batzuek interes orokorreko jardueretan parte har dezaten sustatzeko.\nHori lortze aldera, interes orokorreko helburutzat hartzen dira gizarte-laguntzarekin, hezkuntzarekin, kulturarekin, zientziarekin, kirolarekin, osasunarekin, garapenerako lankidetzarekin, ingurumen babesarekin, ikerketaren edo borondatezko lanaren sustapenarekin zerikusia dutenak. Ondare dotazioa ezinbesteko baldintza bat da fundazio bat eratzeko. Kopuruak egokia eta nahikoa izan behar du fundazioaren helburuak betetzeko. 30.000 euroko dotazioa nahikotzat jotzen da.\nFundazioen Euskal Konfederazioa Hain zuzen ere, prestakuntza jardunaldi berri bat egingo dute asteazken honetan, ekainaren 16an, Fundazioen Euskal Konfederazioa (FUNKO) osatzen duten fundazioek. Bertan, diru sarrerak fundazioaren helburuetara bideratzeko betebeharra betetzeari eta administrazio gastuari mugak jartzeari buruzko gida aurkeztuko da. Jardunaldia Olatz Garamendi Gobernantza Publiko eta Autogobernu Sailburuak irekiko du, eta telematikoki egingo da, Zoom plataformaren bidez, arratsaldeko 15:30etik aurrera.


Basque Cybersecurity Centre erakundeak euskal enpresei zuzendutako email bidezko iruzur kanpainen inguruan ohartarazi du - SPRI\nKasu gehienetan, zibergaizkileek enpresen azken albisteak eta langileen sare sozialak aztertzen dituzte, iruzurra ahalik eta sinesgarriena izan dadin. Erasoak posta elektronikoz egiten dira eta, aurretik egindako azterketa lanari esker, spam filtroak eta bestelako babesak gainditzen dituzte. Onura ekonomikoaz gain, zibergaizkileen beste helburuetako bat zera da: enpresari ekonomikoki zein ospe aldetik arazoak ekarri ahal dizkion informazio konfidentziala lortzea.\nZibererasoak prebenitu edota horiei aurre egiteko, funtsezkoa da langileak kontzientziatzea, ohiz kanpoko eskaerak identifikatzeko gai izan daitezen, hala nola faktura edo bankuko kontuen xedearekin erlazionatutako aldaketak eskatzen dituzten mezuak. Era berean, gomendagarria da enpresek beren langileei eskatzea transferentzia elektronikoen eskaerak beste bide batzuetatik balioztatu ditzatela; telefonoz, esaterako, email faltsuak saihesteko. Gainera, interesgarria izango litzateke baliabide teknikoak ezartzea, hala nola SPF, DKIM edo DMARC delakoak, eta postara sarbidea izateko segurtasun neurri sendoak.\nBusiness Email Compromise iruzurra oinarrizko 5 modutan eman daiteke:\nCEO iruzurra. Zibergaizkileek email bat bidaltzen diote, itxuraz enpresako arduradun baten izenean, transferentziak egiteko eskumena daukan langile bati. Horren bidez, zibergaizkileen kontrolpean dagoen kontu batera fondoak bidaltzeko agindua ematen zaio.\nDatu lapurreta. BEC iruzur mota hau da zuzeneko fondo transferentzia bat eskatzen ez duen bakarra. Datuak lapurtzea da xede nagusia, exekutibo baten posta elektronikoa konprometituz eta informazio konfidentziala bidaltzeko eskatuz.


Kataluniako erreferendumari babesa agertzeko Bilbon manifestazioa | LAB UPV/EHU\nKataluniako erreferendumari babesa agertzeko Bilbon manifestazioa\n2017-09-27 Elkartasuna, LAB Sindikatua, Mobilizazioalabehu\nLABek eta ELAk uste dugu Euskal Herrian erabakitzeko eskubideak eskatzen duela berau bideragarri egingo duen estrategia, eta hau soilik aldebakarrekoa eta mobilizazioan oinarritua izan daiteke.\nLABek eta ELAk dei egin dute datorren larunbatean, hilak 30, “Demokrazia; erabakitzeko askatasuna” goiburuarekin Bilbon izango den manifestaziora. Gure xedea da euskal jendarteak Kataluniako herritarrei itxurazko babesa adieraztea; izan ere, herritarrok uneotan eraso latza ari baitira pairatzen espainiar estatuaren aldetik, hau Generalitateko gobernuak u rriaren 1erako deitu duen erreferenduma indarrez eragotzi nahian ari baita.\nLABek eta ELAk uste dute honez gero gauza bat argi geratu dela: espainiar Estatuan ezin da erabakitzeko eskubiderik egikaritu, ez Katalunian, ezta Euskal Herrian ere. Beraz, eskubide honen alde gaudenok hura gauzatu ahal izateko estrategia bat definitu behar dugu, eta horrek eskatzen du prozesu sozial eta politiko bati ekitea; Katalunian gertatutakoa ikusirik, prozesu hori soilik konfrontazio demokratikoan oinarritua, aldebakarrekoa eta herritarren mobilizazioak bultzatutakoa izan daiteke.\nBi sindikatuok gure herriaren erabakitzeko eskubidea defenditzen dugu erreibindikazio demokratikoa delako. Baina gainera, langile-klaseak bizi duen egoera dela eta, beste eredu ekonomiko eta sozial bat eraikitzearen alde egin nahi dugu; horretarako ezinbestekoa da erabakitzeko eskubide betea izatea. Ez dago aldaketa sozialik aldaketa politikorik gabe.\nLABek eta ELAk egiaztatu dute Katalunian elkarrizketaren garaia iraganeko kontua dela, PPren gobernuak behin eta berriz entzungor egin baitie erakunde katalanei, hauek etengabe saiatuagatik ere. Kataluniak bere bideari jarraitu behar dio. Honi dagokionez, agerian geratu da alferrik aldarrikatzen dela espainiar Estatuarekiko ituna, honek ez baitu sekula erabakitzeko eskubidea aitortuko, ezta Euskal Herriari ere. Espainiar Estatuarekiko ustezko aldebikotasuna soilik modu batean da posible: soberanistek beren posizio politikoa baztertu eta inposatzen zaien inboluzioari men egiten badiote.\nLAB eta ELAren iritziz, Euskal Herriaren erabakitzeko eskubidearen alde daudenek honako gutxienekoak partekatu behar dituzte: demokrazia sindikala bermatzea, langile- klaseak zilegizko moduan hautatutako gehiengo sindikala errespetatzen delarik. Halaber, jendartearen parte hartzea aintzat hartu behar da, eta ez hedatu mugimendu sozial eta sindikalei buruzko mesfidantzazko mezuak; eta noski, Kataluniaren aurkako errepresioa xaxatzen duten alderdi politikoekiko harreman oro haustea.\nLABek eta ELAk nahi dugu prozesu politiko hau, zeinaren une gorenetako bat urriaren 1ean izango den, ilusioa emango duen aukera bihurtzea.\nAzken arrazoi hauek ezinbestekoak direla nabarmenduaz, LABek eta ELAk dei egiten diote langile-klaseari datorren larunbatean Bilbora joan dadin demokraziaren eta erabakitzeko eskubidearen aldeko manifestaziora.\n← 2017ko soldaten igoera. Horrela ere ez dugu eros ahalmenik berreskuratuko\tCatalunyan nahiz Euskal Herrian, herriak erabaki. Konzentrazioak campusetan →


Frances Northcutt - Wikipedia, entziklopedia askea.\nLouisiana, 1943ko abuztuaren 10a (78 urte)\nDayton High School (en)\nmatematikaria, ingeniaria, abokatua eta Emakumeen eskubideak\nFrances Marian ‘Poppy’ Northcutt (Many, 1943ko abuztuaren 10a) estatubatuar matematikari, NASAko ingeniari eta emakumeen eskubideetan espezializatutako abokatu bat da.\nTexasko Unibertsitatean matematika ikastea erabaki zuen, ona zela eta gizonezkoek menperatutako eremua zelako, eta horrek abantailak ematen zizkion, hala nola soldata hobea izatea eta emakumeentzako ohiko lana ekiditea. Enpresariek emakumeei astean 54 ordu baino ezin zizkieten ordaintzen, baina Northcutt-ek astean 60 eta 70 ordu lan egiten zuen promozioa lortzeko eta tal6deko kide izateko. 1969an NASAko aretoetan, puruak erretzen zituzten gizonak nagusi zirela, Mad Meneko eszenatokian bezala sentitzen zela aldarrikatu zuen. Nahiz eta beste emakume batzuek bizi duten sexismoa askoz ere txikiagoa izan dela dioen, hala nola "#MeToo" mugimenduan beren istorioak kontatu zituztenak. Berarentzat, bere lan guztiko zailena ez zen misio kontroleko gizonekin lan egitea. Garai hartako komunikabideekin aurre egitea askoz ere zailagoa zen, oso sexistak eta emakumeekin esklusiboak zirelako.\nGarai hartako egunkari batzuetan "misioaren kontroleko errubia" edo "NASAko Texas rose" deitzen zioten. Jendearentzat oso garrantzitsua zen ulertzea emakumeek lan horiek egin ditzaketela, zientziara joan, teknologiara joan, epaitu gabeko zerbait egin. Emakumeen eskubideen aldeko mugimenduari buruzko artikuluak irakurtzen hasi zen eta 1970eko abuztuaren 26an egunkarian iragarki bat ikusi zuen "Emakumeen berdintasunaren aldeko greba" ri buruz. Ez zuen bere burua emakumezkoen askapen mugimenduko "garrasietako" bat bezala hartzen, baina bere lanean genero alborapenerako tarterik egon behar ez zela uste zuen, izan ere, programa informatikoa idazterakoan ondo funtzionatzen du edo ez, ez dago subjektibotasunerako aukera. Bidegabekeria hauen kontzientzia hartu zuen misioen kontrol zentroan lehen emakumea eta bakarra zela jasotzen zuen arreta, eta emakumeentzako aukera mugatuak zeudela ohartu zen.\nGiza kalkulagailu gisa hasi zuen bere ibilbide profesionala eta geroago NASAko Apolo Programako teknikoen ingeniari izan zen lasterketa espazialean zehar. NASAren Misio Kontrolerako Zentroan lan egin zuen lehen emakumezko ingeniaria izan zen Apolo 8an. Ilargiko 'Poppy' kraterra bere omenez izendatu zuten bere lanagatik eta Apollo Programaren gidarietako bat izateagatik.\nAurrerago, Northcutt emakumeen eskubideetan espezializatutako abokatu bihurtu zen. 1970eko hamarkadaren hasieran, Emakumeen Erakunde Nazionaleko Zuzendaritza Batzordeko kidea izan zen. Nahiz eta bere lantokian beste emakumeek bezainbeste sexismorik bizi izan ez zuela adierazten duen, bere ibilbideak emakumeek jasaten zituzten zailtasunak eta diskriminazioak ikusteko aukera eman zion. Horrek eta garai hartan sortu zen Estatu Batuetako feminismoaren olatu berriak, kausa honengatik interesatu eta legearen bidez emakumeak askatzeko arrazoiak sortzera bultzatu zuen. Emakumeentzako Erakunde Nazionaleko Zuzendaritza Batzorde Nazionaleko kidea izan zen, eta boluntario izan zen abortuaren eskubideen alde egiten duten Houstoneko hainbat erakundetan.\nHauek dira Frances Northcuttek bere bizitzan zehar jasotako sari eta aitorpen batzuk;\nHouston NOWeko lehendakari hautatua.\nTexas NOWeko erakundeko lehendakari hautatua.\nIlargira Apollo 11 misio arrakastatsuaren 50. urteurrena ospatu zenetik, Emakumeen Erakunde Nazionalak (NOW) Frances "Poppy" Northcutt saritu zuen Estatu Batuetako misio espazialean egindako ekarpen historikoengatik eta genero berdintasuna eta emakumeentzako legezko laguntzagatik.\nApollo 13 Mission Operations taldeari Askatasunaren Presidentzialaren Domina eman zitzaion Apollo 13.2 modu seguruan itzultzeko modua aurkitu zutelako.\n"Poppy" ilargiko kraterra bere omenez izendatu zuten, egindako lanagatik eta Apollo Programaren gidari izateagatik.\n↑ (Gaztelaniaz) Frances Northcutt. 2021-03-30 (Noiz kontsultatua: 2021-04-23).\nMultimedia: Category:Poppy Northcutt\nAmeriketako Estatu Batuetako aktibistak


Euskara/ UDAL ADMINISTRAZIOA/ Berriak\nAlkatetza Hirigintza, obra eta zerbitzuak Sustapen soziokulturala Sustapen soziala Landa garapena eta ingurumena Parte-hartze eta komunikazioa Zerbitzu ekonomikoak Udaltzaingoa\nOrrialdea:  : Guztira:  : [1-2-3-4-5-6-7-8-9-10-11-12-13-14-15] Urretxuko birziklapena altuagoa da urtarrilean\noharra zubiko lanak Olatz Zugastiren kontzertua martxoaren 25ean\nUnai Badiolak zinegotziari izateari uko egin dio. Alderdi politikoek eskertu zuten Badiolaren dedikazioa, Jon Luqui alkateak azpimarratu zuen �udal lanerako izan duen jarrera, zerbitzu publiko gisa ulertuta� eta bere taldeko bozeramaile eta alkate ohi Oihane Zabaletak eskertu zion �duela sei urte elkarrekin abiatutako bidea�. Musika entsegu lokaletarako eskariak aurkezteko epea zabalik\neskabide orria Mingainluze: finala jokatu da\nUrretxu eta Zumarragako euskarazko irakurle taldeak 2016-2017 ikasturteko laugarren saioa egingo du urtarrilaren 24an, asteartea, arratsaldeko 19:00etan. Urretxuko udal liburutegian izango da saioa. Mikel Peruarena Ansa idazlearen �Su zelaiak� liburua izango dute aztergai taldekideek. Auzobusa\nAuzobusaren lehen zerbitzua 9:40etan zena arratsaldean jarriko den berri batengatik ordezkatuko da, hain zuzen ere 19:30etan. Auzobusaren lehen orduko garraioa oso ibiltari gutxik erabiltzen duela ...\n2017 Antzerki programazioa kalean da\nUrretxu eta Zumarragako alkateek, Jon Luquik eta Mikel Serranok, 2017ko antzerki egitaraua aurkeztu dute. Helduek zortzi antzerki saio izango dituzte eta haurrek bost.\nPasa den asteburuan jokatu dira Mingainluze lehiaketako seigarren edizioko aurre-kanporaketak, umoretsu eta jendetsuak, ohi bezala. Berrogeita lau taldek hartu dute parte aurre-kanporaketa horietan, 3ko taldetan banatuta. Guzti horietatik hogeita lau taldek egin dute aurrera.\nAurre-kanporaketak Mingainluze lehiaketa\nUrtarrilaren 14an eta 15ean (larunbata eta igandea) MINGAINLUZE lehiaketaren aurre-kanporaketak jokatuko dira Labeaga aretoan. Lehen saioan 22 talde izango ditugu lehian eta bigarren saioan beste horrenbeste. Guztira, beraz, bi herriotako 132 ikasle arituko zaizkigu norgehiagoka, hitzen bidez jolas egiten. Arratsaldeko 17:00etan emango zaie hasiera saioei.\nBueltan da KAIXO udal aldizkaria; bertsio fisiko zein elektronikoan.\nBotaiozu begirada bat,merezi du eta!\nKAIXO Urretxuko aldiri kiroldegian larrialdietako kanpoko eskailera berriaren instalazioari buruzko oharra\nAldiri kiroldegiko aforoa 1.164 lagunentzat finkatuta geratzen da\nUrretxuko udal liburutegiak bere zerbitzuak haundituko ditu urtarrilaren 9tik aurrera; ordutegia luzatuko du, guztira bost ordu eta erdi, prestazio eta jarduera gehiago emateaz gain. Datorren astelehenetik aurrera liburutegiak ordutegi hau izango du lanegunetan: goizez, 11:00 - 13:00, eta arratsaldez, 16:30 � 20:00; beraz, arratsaldean ordu erdi lehenago irekiko du. Giza irudiaren ikastaroa\nUrtarrilaren 16an egingo den ikastaroa Josu Marotok emango du. Izen ematea zabalik dago. Kultur etxera deituta edo aizpuru.ur@urretxu.eus helbide elektronikora idatzita. ANIMATU !\nAZKEN SAIOA: ...\nAbenduaren 23an Urretxu eta Zumarragako udalek antolatutako krisma eta Idazlan lehiaketen sari banaketa burutu zen Zelai Arizti kultur etxean. irabaleek diploma eta opariak jaso ...\nIparragirre Balerdi Musika Tailerraren gabonetako kontzertua\nabenduaren 23an, San Martin de Tours elizan Iàrragirre Balerdi musika banda, Lizarriturri txistulariak, Iratzarri dultzaineroak eta Secundino Esnaola Musika Eskolako haur ...\noharra Haurrentzako Gabonetako ekintzak\nUrretxu eta Zumarragako udalek antolatuta, aurten kokapen berria izango dute Gabonetako ekintzek, erosoagoa, opor eta aisialdi egun hauetan familiei zerbitzu hobegoa emateko helburuarekin: Ederrena pilotalekuan kokatuko dira 2-11 urte bitarteko haurrentzako ekintza guztiak. Puzgarriak, tailerrak� aukera zabala, begiraleez lagunduta. Saio bakoitzeko sarrera: 2,5 euro. Ordutegia: 11:00-13:00 y 16:30-18:30.\nUrretxu eta Zumarragako euskarazko irakurle taldeak 2016-2017 ikasturteko hirugarren saioa egingo du abenduaren 20an, asteartea, arratsaldeko 19:00etan. Urretxuko udal liburutegian izango da saioa. I�aki Mendiguren idazlearen �Haltzak badu bihotzik� liburua izango dute aztergai taldekideek. Idazlea saioan bertan izango da.\nEUDEL Euskadiko Udalen Elkarteak Istanbul, Kairo eta Somaliako atentatuak gaitzetsi ditu eta gonbidapena luzatu die udalei, abenduaren 13an, eguerdiko 12:00etan, bost minutuko isileko ...\nKomunikatua Santa Lutzi Feria 2016\nMikel Serranok eta Jon Luquik, Zumarraga eta Urretxuko alkateek aurkeztu dute prentsaurrekoan aurtengo Santa Lutzi Feria. Hemen ikusi dezakezue Aldundian Ainhoa Aizpuru diputatuaren eskutik egindako agerpenaren bideoa. Azpimarratzekoak: bi herrien arteko elkarlanak feriari ematen dion handitasuna eta abesrastasuna; bestalde, erdi arotik datorren feriaren balio bikoitza azpimarratu da, tradizioa eta modernitatea uztartuz, feriak bizirik dirau XXI. mendean, ekoizlea, saltzailea eta eroslea gune bakar batean hartuz.\nUdalak eta sustatzaileak Gurutze Santuko babes ofizialeko etxebizitzen inguruko informazioa emango dute abenduaren 15ean.\nVPO Gurutze Santu-bilera informatiboa Merkataritzan Euskaraz, pozik gainera!\nEgin selfia! Horixe izan da atzo eguerdian Urretxuko kultur etxean aurkeztu zuten kanpainaren leloa. Urola Garaia Mankomunitatearen ekimenez, merkataritzan euskara bultzatzeko kanpaina berria aurkeztu zuten atzo: dendari eta bezero euskaldunen artean selfia ateratzeko proposamena egin dute oraingoan, eta ondorioz erosketa txartel mordoa banatuko dira partaideen artean. Pep Rekejoren lan berria ikusgai\nAbenduaren 2tik 18ra ikusgai izango dugu Pep Rekejo artistaren lana, Juan de Lizarazu aretoan. Hona hemen aurkezpena eta katalogoa.\nUrretxun bizi da. Ikus-entzunezko artista, formazioz autodidakta.\nkatalogoa Gurutze Santuko babes ofizialeko etxebizitzetara sartzeko oinarriak onartuta\nVPO esleitzeko oinarriak Azaroak 20: haurren eta nerabeen nazioarteko eguna\nHaur eta Nerabe guztiek dituzte eskubideak Azaroak 20, Haurren eta Nerabeen Nazioarteko eguna denez, harekin bat egin nahi dugu eta, Nazio Batuek onartutako Haurren eta Nerabeen Eskubideei buruzko Hitzarmenak (HEH) dioen moduan, adierazi eta agerian jarri nahi dugu eskubideak dituzten pertsonak direla. SAL eta EROS: zazpigarren atala\nUrola Garaiko euskara zerbitzuek eta euskara elkarteek, aurten ere, merkataritzan euskara bultzatzeko kanpaina jarriko dute martxan abenduan. Bestalde, horra iritsi bitartean, Sal eta Eros pertsonaien elkarrizketak entzungo ditugu astero-astero.\nSan Martin zozketa\nUrretxuko San Martin ospakizunen barruan, urteroko moduan, 2 urdaiazpikoen zozketa egin ...\nAURREKONTUAK 2017: HERRITARREKIN BILERAK\nUdal korporazioak, 2017ko udal aurrekontuen inguruan egingo diren bileretara gonbidatu nahi genituzke herritar guztiak\nBeheran aipatzen den egutegiaren arabera, 2017rako aurrekontu zirriborroan ...\nMusika zikloaren azken emanaldia: OSKARBI TALDEA\nIgande honetako emanaldiarekin emango diogu amaiera aurten zikloari. Oso emanaldi ederrak izan dira, lehenengo saioan herriko taldea, Goiargi, primeran aritu zen eta publikoak ere halaxe erantzun. ...\nOskarbi taldea kontzertua Urretxun Joxan Izaren "Lerroak" erakusketa\nIkusgai eta gozagarri izango dugu Urretxun, azaroaren 11tik 27ra. Hona hemen Edorta Kortadi arte kritikoak bere lanaz dioena\nKatalogoa Orrialdea:  : Guztira:  : [1-2-3-4-5-6-7-8-9-10-11-12-13-14-15] Inprimatu Erabalitzaileen nabigazioaren analisia egiteko gure cookie-ak eta bitartekoenak erabiltzen ditugu. Nabigatzen jarraitzen baduzu, hauen erabilpena onartzen duzula hausnartzen dugu.Hemen konfigurazioa aldatu edo informazio gehiago lortu dezakezu.


Andre Maria Zuriaren jaiak - Wikipedia, entziklopedia askea.\nAndre Maria Zuriaren jaiak Gasteizko jai nagusiak dira, abuztuaren 4tik abuztuaren 9ra ospatuak. 1884an hasi ziren ospatzen.\nGasteizko jai nagusiak\nArratsaldeko seietan abiatzen dira jaiak, Andre Maria Zuriaren plazan, txupinazoa botatzearekin eta Done Mikel elizaren dorretik Zeledon jaistearekin. Ondoren, Zeledonek plaza oinez zeharkatzen du, eta Done Mikel elizako balkoitik jai zoriontsuak opa dizkie denei. Abuztuaren 5eko goizean, Gasteizko blusek eta neskek lore eskaintza egiten diote Andre Maria Zuriari. Abuztuaren 7an txikien eguna ospatzen da. Zeledon Txikiren jaitsiera egiten da Gasteizko Plaza Berrian, eta ondoren Zeledon Txikik eta Neska Txikik Gasteizko udaletxetik haurrak agurtzen dituzte. Abuztuaren 10eko gaueko ordu batean Zeledon atzera igotzen da Done Mikel elizaren dorrera, eta hortxe bukatzen dira jaiak.\nZeledonen jaitsiera 1957an egin zuten lehenengoz, eta harrezkero urtero egiten da.\n1 Andre Maria Zuriaren jaiak, egunez egun\n1.1 Abuztuaren 4a\n1.2 Abuztuaren 5a\n1.3 Abuztuaren 7a\n1.4 Abuztuaren 8a\n1.5 Abuztuaren 9a\n1.6 Abuztuaren 10a\n4 Blusen eta nesken taldeak\nAndre Maria Zuriaren jaiak, egunez egunAldatu\nArratsaldeko seietan, txupinazoarekin batera, Zeledon jaisten da Done Mikel elizako kanpandorretik Andre Maria Zuriaren plazara, jaiak hasi direla iragartzeko.\nGaueko hamarretan, Andre Maria Zuriaren Kofradiak farolen prozesioa egiten du. 1895ean hasitako ohitura da.\nAndre Maria Zuriaren estatua, San Mikel elizaren aurrean.\nAndre Maria Zuriaren eguna da. Goizeko zazpietan Auroraren prozesioa eta arrosarioa egiten da. Ondoren, goizeko bederatzietan, blusen eta nesken taldeek lore-sortak eskaintzen dizkiote Done Mikel elizaren atean dagoen Andre Maria Zuriari.\nHaurren eguna da. Goizeko hamabietan, Zeledon Txiki eta Edurne jaisten dira Done Mikel elizako kanpandorretik Andre Maria Zuriaren plazara.\nBlusa eta neska beteranoen eguna da.\nEgun honetan, blusen eta nesken taldeek Zerriaren eguna ospatzen zuten. Kalejiran irina jaurtitzen zuten. Gaur egun, Batasuna lagun taldeak bakarrik eusten dio ohiturari.\nGaueko ordu batean Zeledon San Mikel elizako kanpandorrera igotzen da eta jaiak bukatzen dira.\nHerri kirolak Foru plazan.\nUrtero Andre Maria Zuriaren pilota txapelketa jokatzen da Ogeta pilotalekuan. Foruen enparantzan, berriz, herri kirolak izan ohi dira egunero.\nUdalak antolatutako kontzertuak Aihotz plazan, Foruen enparantzan, Arka plazan eta Plaza Berrian egiten dira. Txosnek antolatutakoak berriz, Euskal Herriko Unibertsitatearen Arabako Kanpusean izaten dira.\nBlusen eta nesken taldeakAldatu\nUrteroko blusen asto-lasterketa, Done Jakue egunean, Andre Maria Zuriaren jaien aurrekari gisa ospatzen dena.\nHauek dira jaietan parte hartzen duten blusa eta nesken taldeak. Horietako gehienak mistoak dira. Lagun talde horiek jaietako egun guztietan zezen plazara egiten duten kalejiran parte hartzen dute eta ekintza ezberdinak antolatzen dituzte hirian zehar. Gasteizko blusen eta nesken elkartea sortu zen, lagun taldeen arteko antolaketa hobetzeko asmoz.\nBiznietos de Celedón\nAbuztuaren 5ean, Bizkaiko Lanestosa herrian ere Elurretako Andra Mariaren eguna ospatzen dute.\nAndre Mari Zuriaren jaiak, Gasteizko Udalaren webgunean.\n«Zeledonen igoerarekin amaiera eman diete Andre Maria Zuriaren jaiei», EITBren bideoa, 2010-08-10.\nMultimedia: Virgen Blanca Festival\nAzken aldaketa 24 azaroa 2019(e)an, 18:34(e)tan


Torralba del Río - Wikipedia, entziklopedia askea.\nArtikulu hau Nafarroako udalerriari buruzkoa da; beste esanahietarako, ikus «Torralba (argipena)».\nTorralba del Río ([toralβa del ri.o] gaztelaniaz eta ofizialki; Torralba [toralβa] euskaraz baina ez ofizialki) Nafarroako udalerria da, Lizarrako merinerrian kokatua. Bi herrik osatzen dute udalerri hau: Torralba del Rio izenekoa ere, eta Otiñano. 120 biztanle zituen 2014. urteko erroldaren arabera. Parez-pare ipar-ekialdeko aldameneko muinoan Santsol udalerria dago.\nJesús Cayetano Oion\n42°36′31″N 2°19′47″W / 42.608611111111°N 2.3297222222222°W / 42.608611111111; -2.329722222222242°36′31″N 2°19′47″W / 42.608611111111°N 2.3297222222222°W / 42.608611111111; -2.3297222222222\n91 (2021: −5)\n% 12,04 (2013)\n% 3,10 (2018: %1,57)\nTorralba del Río behetik ikusita.\nHerria Lizarrako merindadearen mendebaldean kokatzen da, Kodesko mendilerroaren maldetan eta Ahuilargo haranean. Torralba del Riora ailegatzeko NA-7200 errepidea jarraitu behar da Santsol-Cabredo norabidean.\nTorralba del Riok Arabarekin egiten du muga iparraldean, Nazar, Mirafuentes eta Esprontzedarekin ekialdean, Bargotarekin hegoaldean, eta Azuelorekin mendebaldean.\nTorralbak klima azpimediterraneoaren ezaugarriak dauzka, aldaketa termiko handia, prezipitazio irregularrak eta udaberri eta udazkenean ugariagoak eta uztaila eta abuztuko lehortea. Urteko batez besteko tenperatura 9 eta 12 gradu artekoa eta prezipitazioak 600 eta 900mm bitartekoak dira.\nJatorrizko landaredia ia erabat desagertu da gizakiaren eragina dela eta. XIX. mendearen amaieran, geratzen ziren arte eta amezti hektareak desagertu ziren, nekazaritzarako lurren hedapena burutzean. Gaur egun herriko zuhaitz bakarrak pinuak dira.\nTorralba del Rio sortu aurretik, bere udalerriaren mugetan hainbat herrixka izan ziren Erdi Aroan zehar, Bañao, Cabañas, Kodes, eta Eregorte. 1263 edo 1264. urtean Nafarroako Teobaldo II.a erregeak Torralba sortu zuen, eta Lizarrako San Martingo biztanle askeei emandako foru berdinak eman zizkien torralbatarrei. Herria sortu aurretiko herrixkak pixkanaka desagertuz joan ziren, eta euren izena ageri den azken dokumentu idatzia 1268. urtekoa da. Historialarien ustetan, herrixka hauetako biztanleak Torralbara joan ziren, erregeak emandako foruak erakarrita.\nXV. mendean Torralbak Vianako printzeari eman zion babesa Nafarroako gerra zibila burutu bitartean. Herriaren fideltasuna eskertzeko Karlos erregeak, hainbat eskubide eman zizkien torralbatarrei, 1451ean zerga batzuen ordainketatik libratu zituen, eta Otiñano eta Erregorteko herri hustuak Torralbako udalerriari gehitu zizkion. Horrez gain, erregeak Torralba "hiribildu on" izendatu zuen, Nafarroako gorteetan eserlekua lortu eta San Bartolome egunez zazpi egun iraungo zuen urteroko azoka ospatzeko eskubidea eskuratu zuen. Ondorengo Nafarroako erregeek eskubide guztiak berretsi zituzten.\n1466. urtean Nafarroako Leonor erreginak Otiñanoren (garai hartan herri hustua zena) anexioa behin betiko berretsi zuen. Ondorengo mendeetan Otiñano herri hustu izateari utzi eta hainbat biztanle izan zituen berriz ere, eta gaur egun oraindik ere Torralba del Rioren menpeko herria da, beste haran batean egon arren. 1500. urtearen inguruan Erregorten bizi ziren azken biztanleak Esprontzedara joan ziren, eta herri hau ere hutsik geratu zen.\nAro modernoan zehar Torralba Berruezako ibarreko herria izan zen, eta XIX. mendearen erdialdean burututako erreforma administratiboaren ondoren, Otiñanok eta Torralbak udalerri independientea osatu zuten.\nTorralba del Ríoko biztanleria\n2008ko erroldaren arabera, Espainiaz kanpoko hamabi etorkin bizi ziren herrian, biztanleriaren %8,63a (Nafarroako batezbestekoaren azpitik).\n2007an Torralbako alkate kargurako AIT herri ekimeneko Ricardo Ruiz de Gaona Carlos aukeratu zuten. Hauteskundeetara bi talde aurkeztu ziren, aipaturiko herritarren taldea (4 zinegotzi) eta Nafarroako Herriaren Batasuna (bakarra). Zuriz emandako botoak hiru izan ziren (emandako boto guztien %2,56). Abstentzioa %19,31koa izan zen.\nTorralba del Ríoko Udala (2007)\nRicardo Ruiz de Gaona Carlos (AIT) 75 Bai\nJose María Ruiz de Gaona Carlos (AIT) 70 Bai\nJulio Corres Sainz (AIT) 67 Bai\nMaria Teresa Markinez Ruiz de Gaona (AIT) 66 Bai\nJesus Cayetano Oion (UPN) 50 Bai\n2011ko udal hauteskundeetan zerrenda bakarra aurkeztu zen, UPNkoa; aurreko agintaldian zinegotzi izandako Jesus Cayetano alkate eta beste hiru lagun hautetsi bihurtu ziren.\nFrontoiaren ondoan dagoen udaletxea 1955an eraiki zen, eta margozturiko fatxada dauka. Eraikinak bi solairu ditu eta udal bulegoez gain, bi etxebizitza daude bertan. Torralba del Rioko udaletxeko idazkaria Esprontzeda eta Azueloko idazkari ere bada. Udala alkatea eta lau zinegotzik osatzen dute.\nHELBIDEA: Frontoi kalea, 2\nHauek izan dira Torralba del Rioko azken alkateak:\nMarino Diaz Gonzalez 1979 1983 UCD\nFrancisco Javier Corres Diaz de Cerio 1983 1987 Agrupacion Electoral Yoar\n1987 1991 Agrupacion Independiente La Peskera\nJesus Crespo Lopez de Dicastillo 1991 1995 UPN\nJesus Crespo Lopez de Dicastillo 1995 1999 Kudeaketa batzordea\nRicardo Ruiz de Gaona Carlos 2007 2011 AIT\nJesus Cayetano Oyon 2011 2015 UPN\nJesus Cayetano Oyon 2015 2019 UPN\nSilvia Canales Murillo 2019 Jardunean Torralba Unido\nNafarroako gobernuak onartutako Euskararen Foru Legearen arabera Torralba del Rio eremu ez-euskalduneko udalerria da, eta hori dela eta, hizkuntza ofizial bakarra gaztelania da. 2001eko erroldaren arabera, herritarren %1,35ek zekien euskaraz hitzegiten.\nTorralba del Rio, "Antzin-Ameskoako Zerbitzu Sozialen Mankomunitateko" kidea da.\nAndre Mariaren eliza: XVI. mendean eraikitako eliza gotiko berantiarra. Eraikuntzan, antzinako beste parrokia gotiko baten hormak erabili zituzten. Nabe bakarreko eraikina da, hiru zatitan banatu eta aurrealde poligonalarekin.\nKodesko santutegia: Izen bereko mendilerroan kokatuta dago.\nKodesko santutegia izen bereko mendilerroan kokatuta dago.\n↑ Torralba[Betiko hautsitako esteka] Nafarroako Udal eta Kontzejuen Federazioaren webgunean.\n↑ a b c d e «TORRALBA DEL RIO - Auñamendi Eusko Entziklopedia» aunamendi.eusko-ikaskuntza.eus (Noiz kontsultatua: 2020-04-14).\n(Gaztelaniaz) Torralba del Riori buruzko informazioa Nafarroako gobernuaren webgunean.\nKodesko Ama Birjinerako errepidea Google Street View-n.\nHerria NA-7200 errepidetik ikusia.\nLiburuak: Euskal Herriko bidaia-gida/Herriz herri/Torralba del Río\nAzken aldaketa 23 ekaina 2021(e)an, 14:35(e)tan


Aramaioko rallysprintean giro bikaina eta Gorka Antxustegi azkarrena - Aramaio - Goiena.eus\nAramaioko rallysprintean giro bikaina eta Gorka Antxustegi azkarrena\nImanol Beloki 2013-09-23 19:08\nAramaixoko Rallysprinteko irabazlea Gorka Antxustegi izan zen bere Peugeot 205arekin. Berez, Iker Gayoso izan zen lehena sailkapen nagusian, baina gidari batzuen kexuengatik autoa aztertu eta pistoia behar baino handiagoa zela konturatu ziren. Zilindrada handiagoa izateagatik deskalifikatu egin zuten.\nARGAZKI GALERIA: Aritz Gordo\nGolik gabeko berdinketa Mondrak\nIrabazten hasi arren, puntu bakarra lortu zuen Antzuolak\nBergara esku hutsik bueltatu zen Berioren zelaitik, 2 eta 0 galdu ostean\nHerritarren babesarekin aurkeztu zituen UDAk aurtengo taldeak\nFord Mugarrik irabazi egin du lehen partidua: 36-33\nJaime Roson, azkarrena Oñatin\nLan ona egin dute debagoiendarrek Basoko Arku-tiroko Euskadiko Txapelketan\n'Osiña' gogoan, Bizkaiko Biraren 17. irteeran\nBigarrenez, arrasatearra txapeldun Ondarroan\nAuto txikientzat lasterketa bikaina izan ohi da Aramaiokoa, baina pilotu batzuk beldurrez zeuden lasterketa aurretik, errepidearen egoera zela eta. Asfaltoa altxatua zegoen tramu batean eta errepidea zikin samar zegoen.Azkenean, arazo larririk gabe amaitu zen eta partaide zein ikusle guztiek asko gozatu zuten lasterketaz.\nPentsatzen zen baino ikusle gutxiago gerturatu zen Euskal Herriko azken rallysprintera. Bertaratutakoak gustura ibili ziren lasterketaz gozatzen eta eguraldia ere lagun izan zuten, bai lasterketa ikustera joan zirenek, bai auto gidariek. Aramaioko XII. Rallysprintean 47 pilotuk hartu zuten irteera, batzuek auto hobeekin, beste batzuek makalagoekin, baina ikusleek pozik animatu zituzten euren pilotu eta auto gustukoenak.\nBigarren mangan, aldiz, gertakari txiki batzuk izan ziren eta ikusleek pixka bat luzeago itxaron behar izan zuten. Auto bat arekatik irten zen eta larrialdietakoei laguntza eskatu bezain pronto, antolatzaile eta ikusle batzuen laguntzaz berehala atera zuten autoa. Gertaera hau ez zen bakarra izan: beste auto bati azeleragailuko kablea hautsi zitzaion eta olioa ere isuri zen tramu batean.


Urdaibaik, Biosferaren Erreserba denez, izugarrizko balio naturala du. Natura eskuzabala izan da lurralde honekin eta edertasun handiko formazioak eta hondartza ikusgarriak oparitu dizkio, bertako mendiekin eta baso hostotsuekin norgehiagokan dabiltzanak, edertasun aldetik nork irabaziko.\nHaitz hau talaia naturala da eta Laga hondartzaren, Izaroren, Bermeoren eta gure Kantauri itsasoaren ikuspegi zorabiagarria eskaintzen digu. Haitzaren hegalean dago Elantxobe izeneko herri pintoreskoa. Elantxobetik igotzen da horma bertikalak dituen kareharrizko masa honetara (2 km). Ibilaldi polita da, kantauriar artadiak osatutako basoan barrena.\nUrdaibaiko ekosistemarik adierazgarrienetakoa da eta eskualdearen nortasunaren ezaugarri da: asko markatzen du bertako paisaia, eta fauna eta erabilerak baldintzatzen ditu. Baso garrantzitsuak dira ikuspegi ekologikotik eta biogeografikotik. Uraren eskasiari (batez ere udan) aurre egin behar dioten landare-espezieak dituzte, sustrai luzedunak eta hosto txiki eta larrukaradunak, hezetasunari eusteko gai direnak. Horrela, estomak erregulatuz, ura galtzea ekiditen dute. Urdaibaiko kantauriar artadiek askotariko fauna daukate. Baso-masa honen egitura itxia eta lodia denez, animalia-espezie askoren babeslekua da. Busturialdean dauden kantauriar artadien masarik adierazgarrienak Ogoño lurmuturretik Ereñozarreraino doazenak dira.\nLandazabala eta baso atlantikoa\nBaserriez eta biztanleak dituzten beste gune batzuez osatutako inguru naturala da landazabala. Belardien mosaiko bat eta lur landuak ditu, eta baso-formazio txikiak inguruan. Lurraldean izandako nekazaritzako eta abeltzaintzako ustiapenaren ondorioz sortua da landazabala eta gizakiak zuzeneko esku-hartzea izan du ekosistema horretan. Paisaia anitza eta harmoniatsua da, inguruan garrantzia historiko eta ekonomikoa mantendu duten baserri tradizionalak, lur landuak, animalia-espezie ugari, larreak eta basoko landareak dituena. Horiek guztiek ematen dizkiote berezitasuna eta aberastasuna, Euskal Herriko paisaia adierazgarrienetako bat bilakatuz.\nGaur egun Urdaibaik 600 ha. ditu paduratan eta urez bete daitezkeen guneak dira. Mareen joan-etorriak izaera dinamikoa eman dio ekosistema honi, behaketarako oso erakargarria dena. Ordu gutxiren buruan aldatzen den paisaia da. Naturaren eragina eta gizakiak mendeetan zehar izandako jarduna batzen dituen ekosistema da Urdaibaiko padura eta antzeko toki gutxi daude. Begiratu batean landugabea dirudien arren, begirada zorrotzak aurkituko ditu harrizko eta lokatzezko dike zaharrak (munak), jada erabiltzen ez diren albateetarako egiturak, erdi lehortuta dauden bazkatzeko eremuak (polder-ak) eta errota zaharretarako kanalizazioak, zuhurtasunez eta natura errespetatuz eraikitakoak. Horiek guztiek paisaia eratu dute, xehetasun askorekin\nEremu honetan argi eta garbi bereizitako bi ekosistema daude: itsasbazterra eta itsas hondoa.\nItsasbazterra: Muturreko baldintzak dituzten eremuak dira, maila handia edo labarra dutelako eta itsasoaren eta haizearen zakartasunaren menpe daudelako. Landare-espezie gutxi daude bertan. Gaztelugatxeko Doniene, Aketxe irla, Matxitxako lurmuturra (Bermeo), Ogoño lurmuturreko labar handia, Antzoraseko itsasbazterra eta Lapatzako labarrak dira paraje azpimarragarrienetako batzuk.\nItsas hondoa: Kostaldetik haratago, biziz beterik dagoen ekosistema da itsas hondoa. Bertako ekosistema hautematea lehorrekoa hautematea baino zailagoa da. Gure itsasoko flora eta fauna hain dira aberatsak, non oso zaila baita beste itsaso batzuetan horrelakorik aurkitzea. Uraren tenperatura 10-12 gradu bitartekoa da neguan eta 20 gradura bitartekoa udan. Busturialdeko kostaldean egoten diren itsas espezierik ohikoenak moluskuak dira, karrakelak, lapak, ostrak, olagarroak edo txibiak, esaterako. Krustazeoak ere badaude, izkirak, lanpernak, abakandoak eta karramarroak, adibidez. Eta baita arrainak ere: lupia, muxarra, berdela, txitxarroa edo barbarina. Noizean behin zetazeo handiak agertzen dira gure uretan: izurde arruntak edo handiak, zere arrunta, zere txikia, kaxaloteak eta orkak.\nUrdaibaiko Biosferaren ibilbidea\nEa eta Ispaster udalerriena da Ogellako hondartza eta itsasbeheran eremu harritsuak eta sakonera desberdineko putzuak agertzen dira zerupean. Itsasoko bioaniztasun delikatua eta harrigarria agertzen da horrela, Kantauri isurialdean balio izugarria duena. Beste espezie baliotsu batzuen artean, Fucus chalonii alga endemikoa aurkituko duzu. Toki bikaina da urpekaritza maite dutenentzat. Inguruak fenomeno geologiko berezia ezagutzeko aukera ere ematen digu.\nGaztelugatxe uhartexkak Doniene baseliza du gailurrean eta inoiz ikusiko duzun tokirik harrigarrienetako bat da. Ia mila urteko historian zehar piraten eta hondoratzeen hainbat istorioren lekuko izan da. Denborarekin, gainera, zeremonia erlijiosoak egiten hasi ziren bertan. Kostaldera lotuta dago kapera, 241 eskailera-maila dituen zubiaren bidez, marea jaisten denean agerian geratzen dena. Flysch izeneko arrokak osatutako labarrean landuta daude maila horiek. Hain zuzen ere, Iberiar Penintsularen kasuan Kantauri isurialdean bakarrik aurki dezakegu arroka hori. Bizkaiko kostaldean ez dago talaia hau baino balkoi hoberik. Gainera, inguruan duen Aketxe harkaitzarekin batera, itsas hegaztiak hazteko tokia izateagatik balio handia duen erreserba naturala osatzen du. Irakurri gehiago\nZaratatsuak edo bakartiak, handiak edo txikiak eta bilduak. Urdaibaik hondartza ugari ditu eta desberdinak dira guztiak. Hala ere, guztietan nabaritzen da Kantauri itsasoaren xarma, eguzkipean egun lasai bat pasatzeko zein uretako kirolak egiteko. Udatik kanpo ere itsasoaren soinu harrotuaz gozatzeko, naturarik ederrenean barrena paseatzeko edo bakardadeaz gozatzeko toki ezin hobea dira.\nAukeratu zure hondartza\nUrdaibaiko irlak misterioz eta kondairaz beteta egon dira beti. Irla kontinentalak dira, hau da, historiako momenturen batean kontinenteari lotuta egon ziren\nEzagutu Urdaibaiko irla guztiak\n683 metroko altuera duen mendia da. Kokapen pribilegiatua du, ez baitauka beste gailurrik inguruan, eta beraz, eskualde osoaren ikuspegi paregabea eskaintzen du. Gailur “historikoa” da, bost deiadar-mendietako bat baita. Hain zuzen ere, deiadar-mendietan lehena izan zen Sollube eta bertatik Batzar Nagusietarako deia egiten zen. Horrez gain, gerra zibileko gudu odoltsuen lekuko izan da. Urdaibaiko Biosferaren Erreserbaren mugetako bat da eta oinez igo daiteke gailurreraino. Hainbat bide gaitu dira horretarako: Solluberen goiko aldetik ordubete eta Sukarrietatik bi ordu eta erdi. Autoz ere igo daiteke, begiratoki bateraino.


XI. EDIZIORAKO EPAIMAHAIKIDEAK « Festival Cine Express. Festival de cortometrajes realizados en menos de 10 horas en Portugalete\n← XI. EDIZIORAKO BERRIAK\nXI. EDIZIORAKO EPAIMAHAIKIDEAK\nPosted on 20 iraila, 2019 by cineexpress\nGemma Martínez eta Iñigo Salinero (Txaflas) aktoreak eta Norma Vila zuzendari bilbotarra gure epaimahaikideak izango dira aurten. Egun berean ekoiztutako eta proiektatuako film labur guztiak bailoztea eta puntuatzea ez da zeregin erraza izango haientzat, hauek publikoarekin batera ikusten dituzten bitartean.\nGemma Martínez antzerki, telebista, zinema eta publizitate-aktore polifazetikoa da eta hainbat antzerki-ikuskizuneko zuzendaria izan da ere. Arriaga antzokiko ekoizpen kontaezinetan ikusi ahal izan dugu, bai antzerki klasikoan bai lirikoan. Telebistan, ETB-ko programa askotan parte hartu du, El Terrat-ekin lan egin du La Gran Evasión saioan, Buenafuente eta Plan C programetan agertu da eta Ciudad K telesaileko eta Borja Cobeaga-ren Aupa Josu filmeko protagonista izan da.\nZinemari dagokionez, La Higuera de los Bastardos, Sálvate si puedes, Cobardes eta film-labur independente mordoetan ikusi izan ahal dugu.\nIñigo Salinero (Txaflas) aktorea oso aurpegi ezaguna da. Antzerkian, bakarrizketetan, publizitatean, zineman eta telebistan lan egiten du. Allí Abajo edo Las chicas del cable telesailetan edota Juanma Bajo Ulloa-ren Rey Gitano filmean ikusi ahal izan dugu. ETB-en Vaya Semanita, cambio radical saioan agertu da eta Tú al Norte y yo al Sur lehiaketa koaurkeztera iritsi da.\nNorma Vila zinemagile eta argazki zuzendari gisa hasi zen dokumentalak eta film laburrak egiten. 2015ean bere ekoizpen enpresa independentea sortu zuen eta 2016an bere generozko opera prima Jules D. film laburra zuzendu zuen. Nazioarteko laurogei aukeraketa eta hogei sari baino gehiago lortu ditu AEB-ko FilmQuest eta Women in Horror, Espainiako Zinebi eta Txinako Genre Celebration bezalako jaialdietan. Bere bigarren film laburra, El Fin de Todas las Cosas, Malagako Zinemaldian estreinatu da aurten.


MARCELO KATZ (Argentina) “KLOWNA: JOLAS ETA EMOZIO-PENDULUA” – TOPAKLOWN\nMARCELO KATZ (Argentina) “KLOWNA: JOLAS ETA EMOZIO-PENDULUA”\nIa hiru hamarkada eman ditut klownaren artean, antzeztuz, zuzenduz eta irakatsiz.\nNik garatu dudan metodoak zenbait norabide ditu. Guk horietako batzuk landuko ditugu:\n-Gorputzeko mugimendu-kolpekariak (jolasteko gogoa pizten dutenak) bilatu eta atzemango ditugu.\n-Pendulu bat martxan jarriko dugu, ikusleei emateko eta beraiengandik jasotzeko. Publikoarekin batera eraikiko dugu eszena.\n-Ideiarik gabeko hutsuneari aurre egin (eskarmenturik gabekoek) eta dakigunarekin ez gara babestuko (eskarmentudunok). Bizitza bilatuko dugu, ideietara eta formetara joan beharrean.\n-Larritasuna trebatu, publikoaren arretari eusteko; eta pazientzia trebatu, jolasa osasuntsu jaio eta gara dadin.\n-Gorputzean antzeman “Tempo” eta “Proiekzio” kontzeptu abstraktoak.\n-Errealitatetik irteteko eta jolasaren eremura bidaiatzeko behar diren bultzadak eskuratu eta garatu.\n-Eszena garatzeko aldagien garrantziaz jabetu eta horiek bizi.\nIkastaro honetan maila oso desberdineko ikasleek parte har dezakete. Bakoitzak bere bilakaera izango du, beste batzuekin esperientziak partekatuz aberastuko direlarik. Ikasle guztiek landuko dute entrenamendua.\nAriketa asko ikasle guztiek egingo dituzte. Ariketa horiei esker, aktoreek eszenatokian zer egin ikasiko dute. Beste ariketa batzuk arriskutsuagoak izango dira. Batek, bik, hiruk edo lau pertsonek burutuko dituzte. Horiek lanean sakontzeko aukera ematen dute.\n1986tik gaur egun arte klowna, bufoia eta maskarak landu ditu, antzezle, zuzendari eta irakasle izanik.\nPrestakuntza zabala du antzerkian, dantzan, klownean, mozorroetan, musikan nahiz zirkoan.\n1987tik 1992ra aktorea izan zen Buenos Aireseko San Martineko Udal Antzokian.\nTeresa Duggan-en dantza-konpainia garaikidea osatu zuen.\n1993an “La Trup” sortu zuen, Zirko Berriaren lehenengo konpainia Argentinan.\nZuzendari gisa zenbait ikuskizun antolatu zituen Buenos Aireseko antzoki ezagunetan; besteak beste, San Martin Jenerala Udal Antzokian eta Cervantes Antzoki Nazionalean.\nAntzerki-saiak ere irabazi zituen: ACE (Asociación Críticos de Espectáculos) saria, “Teatros del Mundo” saria (Buenos Aireseko Unibertsitatea) eta abar.\nIrakaslea izan da El Salvadorreko Unibertsitatean, Julio Boccaren Dantza Eskolan eta Antzerkia Ikertzeko Latinoamerikako Zentroan (Celcit).\nHainbat ikastaro eman ditu: Argentinako hiri batzuetan, Lisboan, Parisen, Strasbourgen (Frantzia), Parman (Italia), Bostonen (EEBB), Espainiako hiriburu batzuetan (Bartzelona, Bilbo, Durango, Arrigorriaga, Zaragoza, Valentzia, Palentzia, Ibiza, Aviles, Madrid, Logroño, Murtzia, Gijon, Benlloch, Gasteiz, Huesca eta abar), Montevideon, Paraguaiko Asuncionen, Mexikon, Costa Ricako San Josen eta abar.\nBuenos Aireseko Espacio Aguirre zuzentzen du. Bertan 3.500 ikasle baino gehiagok ikasi zuten, amateurrek nahiz profesionalek.\n2018an nazioko kultura-ministroak izendatu zuen antzerki-sari nazionaleko epaile.


Ibinagabeitia Proiektua / Susa-28 (1992-apirila)\n— Susa-28 (1992-apirila) —\n«Azkenaldian jendeak serioago hartu du itzultze lana»\nZaletasunak izan zuen errua. Nobela beltzaren harrak heldu, euskaraz horrelakoak itzuli gabe zeudela ohartu eta itzulpenak baino kaleratuko ez dituen argitaletxe bat sortzea otu. Harez gero, eskuragarriago izan ditugu James M. Cain eta Chester Himes, Jim Thompson eta Raymond Chandler. Truman Capote eta Faulkner. Hainbeste oroitzapen astintzen dituen Gastby Handia. Hemingway. Irabazi gutxi eta lan asko ematen duen argitaletxea da Igela. Eta ezin Igela esan eta Xabier Olarra ez aipatu. Iruñean egin genuen rendebua ogibidez ere bertan itzultzaile den tolosar honekin. Hona hemen esan zizkigunak.\n— Miranderen poesiaren antologiarekin hasi zinen, «Ene Jainko Eidol Zaharra, Lur!».\n— Bai, hori izan zen prestatu dudan lehenbiziko liburua. Hala ere moldiztegiko letretan nere debuta Koldo Izagirre eta Ramon Saizarbitoriaren «Zorion Ustela»n egin nuen, Unibertsitatean nenbilela. Liburu horri gagozkiola, Miranderen poesiari buruz lan bat egiten ari nintzen, tesia egiteko asmotan. Urtebete egin nuen Bordelen Jaurlaritzaren beka bati esker. Poemen bilketa egin nuen lehenbizi, zenbait aldizkaritan-eta bananduak zeudenak, bilatzen oso errazak ez zirenak, hartu eta hiztegi txiki bat prestatu, hitzaurre bat egin eta edizio kritiko bat egiteko asmoa ere banuen. Lana pixka bat aurreratu nuen, pare bat hitzaldi ere eman nituen Deustuko unibertsitatean ordurarteko lanekin, eta ondoren erabat utzi nuen. Bordelen nengoen, eta «Le livre de poche» eta horiek zer arrakasta zeukaten eta eskuz esku zenbat korritzen zuten ikusita, euskaraz ere horrelako zerbaitek funtziona zezakeela pentsatu nuen. Eta tesiari serio heldu beharrean, «Karteroak beti deitzen du bi aldiz» itzuli nuen. Institutora bueltatu eta nobela beltzen itzulpenetan sartu nintzen. 82-83 ingurua zen.\n— Garai horretan atera zen Miranderen poesiaren beste edizioa ere hor dago, Txema Larreak prestatu zuena.\n— Kasualitate alu bat izan zen. Nik nirea argitaratu baino urtebete lehenago entregatu nuen Elkar-en. Durangora joan eta han zeuden bi edizioak, nirea eta Txema Larrearena, nire ustez askoz presakago egina. Tankera hori hartu nion nik edizioari. Oso gauza antzerakoak ziren. Kasualitatea izan zen. Orain gogoratzen naiz Zeruko Argia-n azaldu zela horrelako albiste bat, Miranderen paper berri batzuk azaldu zirela, eta horrek jakinmina sortu zuen zenbatengan. Gero benetan nik uste dut Andima Ibinagabeitiak utzitako paperak zirela, ez nago seguru baina... uste dut handik egina dagoela Txema Larrearen edizioa. Han bazegoen nik ezagutzen ez nituen material batzuk. Eta nirean ere bai hark aldizkarietan topatu ez zituen batzuk. Baina bueno.\n— Zergatik Mirande?\n— Bueno, gerra ondorengo poesian Aresti eta Mirande beti miretsi izan ditut, besteak gutxiago ezagutzen nituelako batetik. Mirande interesgarriagoa iruditu zitzaidan, batez ere Euskal Herrian izan zuen tratu txarragatik eta idazle bezala, nik uste, erreibindikatzeko modukoa zelako. Kalitatez ere, nahiko obra murritza izan arren, merezi zuela pentsatzen nuen. Orain uste dut bere ipuinak gehiago estimatzen ditudala haren poemak baino. Poemak ere bai, baina, hain gutxi izanda, ez du egin, nik uste, osotasun bat ematen dion obrarik. Poema puntualak dira... ipuinek badute beste zera bat.\n— Garai horretan hasten zara itzultzen.\n— Bordeleko garai horretakoa kasualitatea izan zen. Orduantxe estrenatu zen «Karteroak beti deitzen du bi aldiz» zinean, Jessica Lange eta konpainiarekin. Uda hartan nuen nik liburu hura irakurria, nobela beltza bata bestearen segidan irakurtzen hasi nintzen garaia. Orduan irakaskuntzan ari nintzen eta nahiko denbora izaten nuen. Bost egun nituen astean nahi nuererako. Itzultzeko planak eta garai horretakoak dira. Orduan itzuli nuen Jim Thompson-en «1280 arima».\n— Faulknerren «Santutegia» itzuli zenuen gero.\n— Honekin zera gertatzen da. Ni Hernaniko institutuan Joseba Urteagarekin aritzen nintzen lanean, oso irakurzalea da, eta «hi! hau irakurri al duk?»,«hau bai», «hau ez», «hi, egizak zerrenda bat, nobela beltz taju antzekoak edo zein iruditzen zaizkikan». Hor daukat zerrenda. Itzultzea ere merezi dute, pentsatu nuen. Handik eta hemendik originalak eskuratzen saiatu nintzen. Lehenbizi gazteleraz edo frantsesez irakurri izan ditut, eta gero hasi nintzen ingelesezkoak lortzen, itzulpenerako. Horrela aukeratu izan ditut orain arteko itzulgaiak. Nahiko lan bada beste zortzi edo hamar urtetarako. Horiek hor daude zain. Modatik igual pasako dira, baina klasikoak igual igual irakurriko direla pentsatzen dut.\n«Santutegia» Igela sortu aurretik itzuli nuen. Joseba Urteagak bere zerrendaren bukaeran nobela beltzaren inguruan izen handikoak edo hiru hauek jarri zituen: Faulkner, «Santutegia» eta «Intrusoa hautsetan»; Capote-ren «Odol hotzean» eta Hemingway-ren «Ukan ala ukan ez». Hiru horiek jarri zizkidan zerrendan, eta Eusko Jaurlaritzari izen handiko gauzak gustatzen zaizkionez gero, eta nire gustokoa izan daitekeen zerbait nondik sartu? Aiba, «Santutegia». Beka hori eman zidaten, gustora aritu nintzen. Nobela erdia itzuli nuenean hilabeteko soldatarik gabeko baimena eskatu nuen institutuan, eta Ibizan pasatu nuen hilabetea, itzultzen. Arratsaldean kafetegi batera joan eta rrarrarra... holaxe egin nuen erditik aurrerakoa. Urtebete pasa ondoren azken zuzenketak Tarazonako itzultzailearen etxean egin nituen. Bi faktore horiek beraz: izen handiko obra bat alde batetik eta Jaurlaritzarena bestetik. Itzulpena hor dago, eta egia esan, ni ez nintzen erabat konforme geratu. Jim Thompson-enarekin esate baterako, nahiz eta akatsak izan, oso lasai eta oso gustora geratu nintzen, edozein kontraste ere ametitzen duelako. Baina Faulknerrenak konplikazio gehiago ditu. Franko saiatu nintzen behintzat.\n— Plangintza honen ondoren dator zeuen editoriala montatzeko asmoa.\n— Bai, baina askoz ere geroago, 88-89an. Bi sail garbi genituen: «Sail beltza» eta «Literatura saila», gero gerokoak.\n— Eta izena, «Igela»?\n— Igela? Irabazi Gutxi Eta Lan Asko: horren akronimoa izan daiteke. Hori da. Oso espezie ugaria da. Konplikazio gutxiko zerbait behar genuen. Iruñera etorri eta garai hartan bazen kartela baztarretan «La rana bermeja», hemen bertako igel nafarrak defenditzeko. Ez du beste konotaziorik, beste esplikazio xelebrerik.\n— Titulu asko itzuli duzu harez gero: «Zaldiak akatzen ditugu ba», «Galbidea», «Ez adiorik», «Zirriborro eskarlata», «Gastby Handia», «Eskuz landutako hilkutxak» eta «Midasen Kuttunak». Zazpi. Oso amerikanoa.\n— Agian nobela beltzaren inguruan ibiltzearen eragina izango da. Alor horretan idazlerik handienak estatubatuarrak dira. Eta alor horretatik kanpo ere itzuli ditudan idazleen obrak gai hauei lotuak dira. Hori izan daiteke arrazoietako bat.\n— Hala ere errazegi katalogatzen dugu dena «nobela beltza» horren azpian. Itzultzeko ere alde handia egongoda batetik bestera.\n— Ingelesa nahiko uniformea dela esan ohi da, baina jakina, Faulknerrek hegoaldeko giroko argota eta horko zenbait erregistro erabiltzen ditu, neretzat ezezagunak zirenak. Bordelen nengoela «Karteroak...» itzultzen neska eskoziar batek lagundu zidan, eta berak esaten zidan ingeles txarra zela, ingeles zaborra. Orduan klaro, hartzen diozu nondik norakoa, eta orduan hasi nintzen elkarrizketetan-eta Tolosako hizkera xaxtarra sartzen. Baina horri gero modu bat eman behar baldin bazaio, dena kontrazioz bete behar da... kosta egiten da pausu hori ematea. Ikusten baduzu pertsonaia batek une batean hizkera kaskarra erabiltzen duela... gero pertsonaia bat goitik behera horrela hitzegiten jartzea... oso bitxia egiten da.\n— Zer konponbide eman zenion hizkuntza nibelei?\n— Normalean idazleak eta narratzaileak izaten du hizkera landua, eta hori adibidez Thompsonek bazuen, eta astapotrokeriak bere pertsonaien ahotan jartzen ditu normalean. Baina lehenbiziko pertsonan egina baldin bada, jada ez dakizu mugak non dauden, ezin duzu lehen pertsonan egina dagoena erabat aldrebestua egin.\n— Ezinbesteko galdera: testuarekiko fideltasuna.\n— Hiztegi kontutan nahiko gorabehera izaten dut beti. Besteetan askoz ere matizatuagoak daudenak guk ezin ditugu askotan eman, eta orduan bilatzen dizkiegu nolabaiteko irtenbideak. Zorroztasuna eta fideltasuna... Ni saiatzen naiz neronek oso gutxi erabiltzen ditudan edo oso liburuko ezagupenetik ikasiak ditudanak ahal badut baztertzen. Irakurlea kontutan hartu behar da.\n— Ni saiatu naiz horretan. Hiztegietan bakarrik dauden hitzak ahalik eta gutxien erabiltzen. Zergatik? Niri zailtasunak sortzen badizkit pentsa irakurle soil bati. Orduan, nahiz eta zureak izan ez zenbait esanmolde erabiltzea, testuak behartzen duelako nolabaiteko matizazioak egitera. Baina hortatik abusatzera ere, ez dut uste oso bide egokia denik.\n— Zuk dena den ez duzu itzulpena erreto bezala hartu orain arte egindako lana. Fitzgerald-en «Gastby Handia».\n— Ez. Nik pentsatu nuen nobela horrek euskaraz egon behar zuela, merezi zuela egotea. Konturatu nintzen erdaraz nahiko normal irakurtzen dela, gerohartu eta benetan eman behar denean kriston zailtasunak ematen zizkidala. Batez ere estiloa eta zenbait puska deskriptiboak eta korapilatsuak zituelako. Ordurarte egindakoetatik desberdina zela. Horregatik ez dakit zenbateraino gelditu den behar zuen mailan. Fraseologia aldetik ere bazuen, ordurartekoek ez zuten zailtasuna. Momentu batzutan, etsita ere ibili nintzen.\n— Ontzat ditugu nobelagile amerikarrak.\n— Liburu klase asko dago eta hor ere onak eta txarrak. Baina bada non aukeratua. Zergatik aukeratu ditudan? Seguraski badutelako abildadea irakurlegoa bereganatzeko. Oso inportantea. Norbait hasten bada zerbait idazten, normalean bestek irakurtzeko da. Nik uste horiek badutela irakurlea engantxatzeko modua, ofizioa, abildadea. Ni obrarekin geratzen naiz idazlearekin baino gehiago. Hemen geratu zait obra hau, sartua. Nik uste ingelesetan ere badela abildade hori. Eta oso modu desberdinetakoak dira, pentsa Faulkner. Idazleak dira. Nola nondik aukeratua baden...\n— Cain eta Capote errepikatu egiten dituzu, bina itzulpen.\n— Cain neretzat deskubrimendu estilistikoa izan zen, hain gauza gutxirekin, hain hitz gutxirekin nobela bat egitea. Karteroarekin lehenbizi eta berdin «Galbidea»rekin. Nik uste garai hortako estilistikaren kontua dela, bai Hemingway eta bai harek bultzatu zuen narrazio estilo sorta. Adjetiboei gerra deklaratu eta takatakataka, gauzak esan behar ditugu hotz hotzean, diren bezala. Horrelako zera batek planteamendu bat behar du aurretik.\n— Capotek ere harrapatu egiten zaitu.\n— Oso modu desberdineko gauzak egin ditu, oso narrazio mota desberdinak. Baina «Gabonetako ipuina» liburuan bildu ditugunak bezalako narrazio poetikoak izan, edo «Odol hotzean» bezalako hilketa harri-eta-zurgarria izan, emaitza beti paregabea da.\n— Thompsonen «1280 arima» ere klabea da.\n— Bai, Marcel Duhamel-ek Frantzian Gallimard-eko sail beltza sortu zuenean hori aukeratu zuen milagarren zenbakirako, ez nago seguru. Eta berdin egin zuen Bruguera-k bere 50.erako. Kristo guztia konturatzen zen sail horretan bazuela zerbait Thompsonek, beste guzietatik berezi egiten zuena. Hogeitabederatzi obra ditu eta horietako dozena erdi bat edo dozena bat salbatzen direnak. Eta hori kristorena iruditzen zait, genero honetan txurroak bezala idatzi izan direlako. Pilo bat enkarguz. Eta hala ere, horietatik bereziki hori.\n— Argitaletxera bilduz, ze plangintza duzue aurtengorako?\n— Aurten lau-sei bat ditugu. Gure best-sellerra izatea nahiko genukeena: «Gauaren muturrerainoko bidaia» Céline-rena, Matias Mugika lankideak itzulia, Jimu itzultzen ari den «Kez egindako erretratua»... Guk ez daukagu sartzerik hogei liburu egitera. Suizidioa litzateke. Ez dugu horretarako azpiegiturarik. Nahiago dugu martxa lasaiagoan segi eta esan «gustokoak zein ditugu, hauek? Ba, tira».\n— Orain arteko esperientzia nola baloratzen duzue?\n— Oso pozik gaude egindako lanarekin. Hala ere gauza asko hobetu beharra daukagu, hori argi dago, nobela beltza eta horrelakoak Literatura sailekoak baina ehuneko hogeitabosta gehiago irakurtzen dira. Tiradak 1500ekoak dira. Horietatik konformatuko ginateke mila salduez gero. Hori da balantzea. Horiek dira zifrak. Lasai funtzionatu ahal izateko tirada horiek agortu egin beharko genituzke.\n— Itzulpenen politikaz aritu beharrean gaude, aipatu beharko dugu Itzultzaile Elkarteak eta Gasteizko gobernuak elkarrekin egindako tratuarena, Literatura Unibertsaleko Ehun tituluena.\n— Egin beharreko lana zen. Hortaz ez dago dudarik. Nola egin behar zen? Hori ez dakit. Gertatzen dena da hortatik bakarrik bizi behar baldin badu batek seguraski ez dagoela ondo ordaindua. Txukun eta ondo egitekotan gehienez liburu bat edo bi egin beharko lituzke urtean, behar bezala egiteko. Orduan, klaro, liburuak baldin baditu berrehun orri eta orriko baldinbadira bi mila pezeta, hala izanda ere, larehun mila pezeta dira. Eta beste horrenbeste, ba zortziehun mila dira. Ea zein itzultzaile jartzen zaizun egun osoko lanean diru horrekin bizitzeko.\n— Kalitatea garantizatzerik badago horrela? Ze, presakako lan bat ere ikusten da.\n— Hor badaude kontrol medio batzuk jarriak. Gertatzen dena da hori beste patxada batez hartuez gero, beste era batez aterako litzatekeela. Presarekin, premiarekin ere jokatzen da. Itzultzaile Elkarteak baditu kontrolak jarriak, nori ematen zaizkion eta aurretik projektua aurkeztuta... Zenbateraino kontrolatzen den hori beste kontu bat da.\n— Agenteekin ze moduz zabiltzate?\n— Egile eskubideak lortzeko nahiko kontrolatua dago. Eskaintza estandarrak dira, liburuaren salmenta-prezioaren ehuneko sei-zazpi-zortzi doa egile-eskubidetarako, kasuan kasu. Aurrerapen bat eskatzen dute, badira kasu bitxiak. Gertatu izan da gero saldu dena baino gehiago ordaindu izana.\n— Nahiko traba editatzeko, eta hala ere prejuizioz arrimatzen gara itzulpenetara.\n— Batzutan arrazoiarekin, beste batzutan ez hainbeste. Baina ba dago beldur hori, han irakurritakoa faltsua dela, erdaraz irakurtzea baino zailago dela eta ez hain fidagarria.\n— Eta ez duzue pentsatu espainolera itzuli gabekoetan gehiago saiatzea?\n— Baina ez da hori bakarrik. Itzulpena itzulpena da. Horrelako prejuizio baten aurrean zer egin? Erdaraz daudenak ere hain gauza onak daude egin beharrekoak! Hori da kontua. Machado de Assis-en «Alienista» zeinek ezagutzen zuen erdaraz? Oso gutxik. Horregatik besteak baino gehiago saldu al da? Ez.\n— Nobela zinera eramana izateak ere izango du zerikusia.\n— Ez dakit lagundu edo kalte egiten dion. Zenbait kasutan lagundu, baina Pako Aristik esan zuen: berak pelikula bat ikusita ez duela liburua irakurtzen. Oso liburuzalea denak bai, konparaketa egiteko, itzulpena nola dagoen ikusteko, baina tira.\n— Ingelesaz gain frantsesa ere menperatzen duzu.\n— Frantsesez Sartreren Nekrasov itzuli nuen, Bederen-1ek eraman zuen taualara, enkargu lan bat izan zen. Badakit Argian eztenkadaren bat eman zidatela esanez fraseologia ez zela oso egokia antzerkirako... itzulpena egokia zela uste dut, baina antzezteko beste jorraketa bat behar zuen. Taldearekin hori egitekotan geratu nintzen baina gero haiek zegoen-zegoenean eman zuten.\n— Hizkuntza-zubiena da gurea. Obra askoren jatorrizko hizkuntza itzultzeko moduan dakienik ez dugu.\n— Horrek hizkuntz politika baten barruan egon beharko luke, alde horretatik, Senez-en eta hauetan irakurtzen dudanez frantsesa eta ingelesarekin moldatzen den jende mordoska bat bada, hortik kanpora oso oso gutxi dira. Alemana eta eslabotatik lau katu, zer esanik ez grekotik edo arabetik. Hori ez da egun batetik bestera konpontzen. Baina erdaraz ere berdin da. Banaka batzuk baino ez dira txekeratik itzultzen dutenak.\n— «Obabakoak» frantsesera espainoletik itzuli dute.\n— Hori argitaletxearen politikaren barruan sartu behar da, hau da, zein itzultzaile nahi duten beraiek esaten dute. Atxagak berak komentatu zidan duela gutxi Europako hizkuntza handietan argitaratzen duten argitaletxeek nahiago dutela izen handiko itzultzailea, Oxfordeko irakaslea edo gisakoa ezezagaun bat baino, nahiz eta hau agian liburu jakin bat itzultzeko «konpetenteagoa» izan.\n— Itzultzaile zenbaitek garantia seilua duzue.\n— Hemen ez gara fidagarriak inor.\n— Baina gustora irakurtzen dituzu bertako itzulpenak?\n— Azken aldikoak bai. Uste dut jendeak lan hori serioago hartu duela azkenengo urteetan, Itzultzaile Eskola eta Itzultzaile Elkartea... eman nahi izan zaio figura horri bere maila, ez dakit zenbateraino merezia, baina beno. Nik uste jendea ere saiatu dela, edo saiatu garela lana txukun samar egiten. Garantiak zenbateraino dauden? Beno, neurri batean badaude, eta hori nik baino gehiagok ere esango dute. Badago plantila bat itzulpen tajuzko samarra egiten duena. Besterik gabe. Zer da hori egin behar den lan guztiarekin konparatuta? Hogei? Hogeitamar? Pentsa horiek zer lan duten egiteko.\n— Eta prioritate kontuetan sartuta, gaztelerazko obrak itzultzearen premirik ikusten da?\n— Hori, nik uste batez ere merkatu problema bat dela, argi eta garbi. Normalean logikoa da batek, ahal baldin badu behintzat, obra bat bere jatorrizkoan irakurtzea. Eta hemen jendeak, gaztelerazkoa edukita, hik obra bat ez duk euskaraz irakurriko, ez bada bizioz edo deformazioz, edo itzulpena nola dagoen ikusteko. Ehun titulu horietan badaude horrelako batzuk. Horrelako plan batean nik normala ikusten dut, fondoa sortzeko, baina bestela ez dut ikusten. Igelan ere baditugu bi eskaintza, Ernesto Sabatoren «Tunela» eta Miguel Delibesen «Bidea». Baina nahiz eta neri asko gustatu eta argitaratzeko modukoak iruditu, poesia argitaratzea baino okerragoa izan daiteke. Irakurlegoaren % 90ak nahiagoko izango du erdaraz irakurri. Iparraldean bost mila irakurle balira... baina ez da horrela.\n— Eta hemengo narradoreek ematen dizute pistarik itzulpenetarako?\n— Gutxi gora behera segitzen dut Atxagak, Sarrionandiak eta Koldo Izagirrek egiten dutena. Andu Lertxundi ere segitzen dut, Patziku eta Jimu ere bai beste piska bat. Denetatik har daitezke gauzak, eta hartzen ditut, saiatzen naiz behintzat.\n— Inpresio kontua da beharbada, baina ez duzu uste euskaratik gaztelerara itzuli izan direnean zenbait gauza malgutasun falta nabaritzen dela, lakartasuna?\n— Oso gauza gutxi dago oraindik, baina nik uste dut hori, partez itzulpenarena ere badela errua. Alegia, edozein testu hartu eta inongo ikuturik gabe, hotz hotzean ematen baduzu, seguraski ez duela funtzionatzen. Badaude mila gauza, klitxe, esamolde testuan bertan ez daudenak baina funtzionatzen dutenak. Udako Euskal Unibertsitatean Xabier Mendigurenekin egin genuen froga bat, Mitxelenaren testu bat hartu eta hotz hotzean itzuli, ez zuen krak egiten, baina ikusten zen bere tajua eman behar zitzaiola. Hori itzultzailearen lana da. Gainera egileak bizirik daude, ez? Ez dago hainbeste eskrupulorik izan beharrik. Baina benetan literatura bezala ondo funtzionatzen duten gauzak baldin badira hizkuntza batean, nahikoa da.


barren.eus - Euskal Raid Aralar eta Sagondo taldeak nagusi Debabarrenako orientazio raidean\nEuskal Raid Aralar eta Sagondo taldeak nagusi Debabarrenako orientazio raidean\nArgitaratua: 2018-06-07 07:12\nDebabarreneko laugarren orientazio raidean 82 lagunek hartu zuten parte. Gizonezkoetan Ibarrako Beñat Doyharzabalek eta Arteako Gaizka Agirrek osatutako Euskal Raid Aralar taldea gailendu zen, eta iaz lortutako garaipena errepikatu zuten emakumezkoetan Gatikako Ainhoa Del Campok eta Bilboko Silvia Irastorzak. Asier Basurto eta Beñat Bollar izan ziren lehen elgoibartarrak.\nEuskal Raid Aralar taldeak sei ordu, 55 minutu eta 44 segundokoko denbora eginda eta 102 puntu eskuratuta irabazi zuen Debabarrenako laugarren raida, Abenturetako Raiden Iparraldeko Ligako (LINRA gazteleraz) proba puntuagarria. Ainhoa Del Campok eta Silvia Irastorzak (Sagondo Raid) sei ordu, 58 minutu erta 27 segundoan osatu zuten proba eta 66 puntu lortu zituzten probetan. Talde mistoetan, Bilboko Inma Ovejerok eta Getxoko Roberto Castillok osatutako Hino Deluxe taldea izan zen onena. Elgoibartarrei dagokionez, Petrus Edam taldea osatu zuten Asier Basurto eta Beñat Bollar laugarren postuan sailkatu ziren gizonezkoen sailkapen nagusian.\nAurten Idotorben izan du irteera Morkaikok antolatutako probak. Idotorben bertan egin zuten lehen proba, eta amaitu ostean mendiko bizikletan joan ziren Arnoate baserriraino. Arnoaten bizikletak laga eta Kostolamendi inguruan argazki bidezko orientazio proba bat egin zuten. Ondoren, Arno mendikateko baso, ertz eta zelaietan barrena egin zuten trekking proba eta baita espeleologia proba ikusgarri bat ere, Basarteko leizean. Trekking proba amaitu eta gero, berriro bizikletak hartu eta Mendaroraino jaitsi ziren parte hartzaileak. Han, bikoteko partaide batek orientazio proba bat egiten zuen bitartean, beste bikotekideak hiru gol sartu behar zituen porteria batean bizikleta gainetik jaitsi gabe. Antolatzaileek azaldu dutenez, gutxik lortu zituzten gol denak sartzea, eta puntuak eskuratzeko lokotx biltzea, saku lasterketa eta arraultza lasterketa bezalako probak egin behar izan zituzten. Mendarotik Elgoibarrera itzuli ziren parte hartzaileak, Mintxetan amaitu behar baitzuten raida, 17:00etarako. (ikus sailkapenak)\n• 82 lagun familientzako raidean\nIaz moduan, familian egiteko raida ere antolatu zuen Morkaikok. 82 lagunek hartu zuten parte. Talde bakoitzak antolatzaileek Idotorbeko hainbat lekutan jarri zituzten balizak topatu behar zituzten mapa bat erabiliz. Aubixan, slackline eta eskualoi proba bereziak egin ahal izan zituzten eta San Pedro baseliza ingurura bueltatzean, Hiru txirlo, norabideetan oinarrituriko mikroorientazio eta mendiko bizikletako proba bereziak ere egin zituzten haur eta gurasoek.\nBi ordu etrta erdi inguruko bilaketa, joko, lasterkaldi eta orientazio momentu dibertigarri ugariren ondoren, probaren inguruko komentario eta bitxikeria guztien inguruan berba egiteko aukera izan zuten amaieran, Morkaikokoek eskainitako mokadutxoen inguruan batuta.\n*Argazkiak: Manu Sanchez.\nLarrinaga-Intxaurrandieta eta Del Campo-Irastorza bikoteak gailendu dira Debabarreneko hirugarren raidean (2017-05-06)\nGaizka Agirre eta Aaron Garmendia irabazle Debabarrena raidean eta Lariz eta Irazabal elgoibartarrak bigarren (2016-09-27)\n37 bikotek hartu zuten parte Debabarreneko estreinako raid-ean (2015-09-28)


Egin gabe dagoen historia batendako harria Sustatu.eus - Teknofiloen albistegia\nEgin gabe dagoen historia batendako harria\n2009-09-21 : 13:09\nEuskal zinemaren maratoian bertako produkzio guztiak nahas-mahas eskaini ordez, aurten Zinemira izeneko saila sortu dute, eta horren barruan bart gauean estreinatu zen Josu Martinezek egindako dokumentala, Itsasoaren alaba, non bi urte zituela GALek aita hil zion umea, 25 urte geroago, gizon hura nor zen jakiten saiatzen den.\nMikel Goikoetxea "Txapela" ez zen izan gerra zikinaren lehen biktima ez azkena, ezta ETAko buruzagi garrantzitsua ere, baina bere garaian zeresana eman zuten haren hilketak eta hiletak; bera izan zen mugimenduko lehen militantea, hiltzen bazuten gorpua erretzea nahi zuela esan zuena, eta errautsak Txingudiko badian haizatzea (edo itsasoratzea), Ipar eta Hego bereizten gaituen mugan.\nHorrez gain eta aurretik, baina, Haize Goikoetxea Ugarterentzat, aita zen Mikel, ia ezagutzerik izan ez zuen aita; etxean ere, hartaz gutxi hitz egin dutela sumatzen du eta, hutsune hori betetzeko, aita ezagutu izan zutenekin biltzen hasiko da, haien lekukotasunak jasotzen, ikono bihurturiko gizon haren irudi errealago bat izateko.\nAsmo horrekin, kamera isila atzean duela, atzera-bidaia bat eratuko du: Mikelen arreba Argiñek haren haurtzaroaz eta familiaz hitz egingo dio; Pinttu eta Sarasketa borrokakideek militantearen alderdia azalduko; Izaskun Ugarte emazteak bikote eta famili bizitzaz hainbat xehetasun emango; Maribe Prieto, Xabier Galdeanoren alargunak errefuxiatu bizitzaz eta Mikelen izaeraz zenbait pasadizo kontatuko, eta Peioxotok bere ukitu berezia emango. Guztien gainetik, baina, esango nuke Haizek berak lortzen duela indar eta nortasunik handiena transmititzea, filmari bizkarrezurra eskaintzeaz gainera.\nEmaitza, ordubeteko dokumental txukun bat. Ez da goi mailako artelan bat, baina ezta helburu politiko hutsezko erdipurdikeria ere. Produkzio-baldintzak ere kontuan hartzekoak dira: ia batere dirurik gabe egina da filma, IPESek emandako beka txiki batekin, eta bitartekoen eskasia lan soil baina ondo egituratuarekin ordezkatu du egileak: irudia eta soinua egokiak dira, muntaketaren erritmoa ona, eta grabazio-ideia batzuk politak (adibidez, elkarrizketa bakoitzaren ostean, autoan doazela, hari buruzko balorazioa egitea Haizek).\nTxapelaren hagiografia bat egiten ote den? Gogoan daukat hura hil zutenean, Egin-en haren bizitzaren zertzeladak eta poemak atera zituztelarik, nire ondoan zegoen batek esandakoa: "Hau asmatutakoa izango da. Bestela gizon hau zer zen: Jesukristo?". Poemak eta bizikizunak ez ziren asmatuak, eta Txapela ere ez zen kristo berraragitu bat izango, baina bai figura erromantiko bat, gazte errebelde bat, iraultzaile eskuzabala.\nFilmak ez du analisi politikorik eskaintzen, seguru asko pelikularen onerako. Eskertzekoa da, halaber, Txapelaren borroka zer zen eta zer ondorio zituen ez ezkutatzea, propaganda-helburuekin historiaren faltsifikazioak ikusten hain ohiturik gauden herri honetan. Alderdi baten mina erakusten du filmak, ez gatazka bere osoan baizik eta zati bat; beharbada izango da hori aurpegiratuko dionik, baina beste alderdiaren agerpenak hain ugari eta etengabekoak ditugunez, ez da gaizki etorriko estatuaren errepresioaren biktimak ere badirela gogoraraztea. Behingoz arazoak konponbidean jarri eta zauriak ixteari begira.\nMartinezek ez zuen espero Zinemaldian erakutsi ahal izatea; pozik omen dago arrakastaz, baina apur bat kezkatuta ere bai nonbait (gauzak dauden bezala, gutxi harritu epaileren baten aurrera deitzea, ez-dakit-zer goratu duela eta). Espero dezagun halakorik ez gertatzea, eta hainbat saltsatan ezagutu izan dugun artistak (aktore, kantari, bertsolari, idazle, kazetari...) zinemagile karrera honi segida ematea (hurrengoa apuntatuta daukagu: Saturrarango emakume-kartzelari buruzkoa)\n2009-09-21 : 14:06\nZinemaldiko atal honetan, aldameneko edukien artean, Twitterren #zinemaldia edo #zinemaldia09 gakoekin markatzen dituzuenak ere agertuko dira aste honetan.\n2009-09-21 : 20:53\nUda aurretik ikusteko aukera izan nuen Ibaizabal Telebistaren webgunean, orain ez dut aurkitzen baina.\nHitz bitan duina eta zintzoa iruditu zitzaidan. Animo tokaio!\n2009-09-23 : 02:33\nNeurri batean ere pioneroa da filma: Estatu terrorismoaren biktima direnen memoria kontatzeko bide bat abiatu duelako.\nAmateurismo puntu hori ere badauka.\nEta hori bai, denen gainetik Haize, neska indartsua. Badu zerbait berezia neska honek.\n2009-09-24 : 19:56\nEntzun dudana egia bada, meritua Elkar-ek dauka! Benito Lertxundik berak, ezer kobratuko ez lukeela esan ondoren, 3.000 eurorekin egindako film honi Elkar-ek 1.000 euro kobratu ditu "eskubidetan", festibalean emateagatik. (beti ere euskal kulturgintzaren alde).\neta ez da hor gelditzen. Itsasoaren alaba-ren dvd-a egin nahi balute, 3.000 euro eskatzen dituzte....\nhorrela sortzaile berriak eta ekimen txikiak babestuz...


Karmen eguna ospatzeko elkartu dira Elantxoben eta Mañun - Busturialdeko Hitza : Busturialdeko Hitza\nKarmen eguna ospatzeko elkartu dira Elantxoben eta Mañun\nEguerdiko mezaren ostean, ohitura mantenduz, Ama Birjinagaz prozesioa egin dute elantxobetarrek. Mañun, berriz, umeen jolasak egin dituzte.\nElantxobetarrak eguerdiko prozesioan.\nKarmengo Ama Birjina arrantzaleen babesletzat hartzen da tradizio katolikoan, eta esaterako, elantxobetarrentzat egun berezia da. Ohiturari eutsiz batu dira gaur Karmen eguna ospatzeko.\nEguerdiko meza amaituta, Karmengo Amaren omenezko prozesioan hurreratu dira Kurtzeko moilara. Han, abadea buru zutela Aita Gurea abestu, eta eskuetan zituzten hortentsiak uretara bota dituzte. Batik bat itsasoan hildakoak izan dituzte gogoan.\nJarraian, sardina erreak dastatzeko tartea hartu dute, eta bazkalordua ailegatu bitartean, trikipoteo alaian batu dira. Arratsaldean, berriz, umeentzako puzgarriak jarriko dituzte Mariatxi Dominguez-en musikagaz eta pintxo poteoagaz borobilduko dute egun handia.\nBermeoko Mañu auzoan asteburuan hasi zituzten jaiak, eta etzi (uztailak 18) karmen bigarrena ospatuz amaituko dituzte aurtengo ospakizunak. Meza nagusiaren ostean, umeak edarto pasatu dute askotariko jolasetan. Helduak, berriz, trikipoteoan aritu dira auzoko tabernan; batzuek tortilla eta txorizo pintxoak jaten zituzten bitartean beste batzuk dantzan eta kantuan ibili dira panderoaren eta trikitixaren doinuak jarraituta. 19:00etan mezan batuko dira berriro ere, eta herri kirolekin gozatzeko aukera edukiko dute.\nAsteburu gastronomikoa izan dute bermetoarrek. Bariku arratsaldean bota zuten jaietako txupina, eta zapatuan, berriz, paella (goizean) eta tortilla (arratsaldean) txapelketen aitzakian batu ziren senide eta lagunak. Iluntze gau partea, gainera, Lorratz erromeriak musikatu zien. Etzi ere, musikak girotuta agurtuko dituzte karmenak. Hain zuzen, iluntzean trikiti eta pandero doinuek lagunduta, bakailao jana edukiko dute, eta 21:00etatik aurrera, zaldi gazteen probak lehiatuko dituzte.


Paristik Euskal Herrira itzultzeko erabakia - Mintzoak - Ipar Euskal Herriko ahozko memoriaren ataria\nInfiltrazioak izan zituzten bai Euskal Etxean, bai larunbatetako aretoan. Hiru lagunen artean erabaki zuten Euskal Herrira bueltatzea. Andoni harakina zen, baina ez zuen nahi bere negozioa sortu; merkataritza-agente sartu zen.\nBadihardugu (ahotsak.eus) elkartearen artxibo-kodea: HEN-003-12\nGaia(k): Kanpora lanera\nSeme gehiena etxean, besteak kanpora.\nLangile bretoientzat logelak Elissalt kontserbategi berean


Hizkuntzan murgiltzeko 12 eta 14 urte bitarteko ikasleentzako programak, Irlandan eta Frantzian, aukera paregabea dira komunikazio-gaitasuna hobetzeko eta bisitatzen den herrialdeko kultura bertatik bertara ezagutzeko.\nProgramaren helburu nagusiak hauek dira:\nHizkuntzaren ikaskuntzan komunikazio-mailak sustatzea eta beste kultura baten ezagutza bultzatzea. Helburua linguistikoa eta multikulturala da; ikasleek Europako beste herrialde bateko ikasleekin harremanak izateko konpetentzia egokiak garatu beharko dituzte.\nIkasleen komunikazio-konpetentzia garatzea, atzerriko hizkuntzaren ulermenari zein adierazpenari dagokienez, gai izan daitezen bizitzako egoeretan bereganaturiko ezagutzak komunikazio-tresna gisa baliatzeko.\nKomunikatu ahal izateko hizkuntzaren ezagutzak duen garrantzia balioestea.\nBeste hizkuntza eta kultura bat daukaten pertsonekin harremanak izatea, lankidetza- eta tolerantzia-jarrera erakutsita.\nIKTak erabiltzea: ikasle-trukeak irauten duen bi ikasturteetan, ikasleak harremanetan egongo dira, posta elektronikoaren, sare sozialen eta ordenagailuko web-kameraren bidez, hizkuntza praktikatzeko eta gehiago ikasteko.\nLehen Hezkuntzako 6. mailatik DBHko 2. mailara bitarteko ikasleek aukera izan dute, Irlandako hegoaldean (Kilkenny), hizkuntzan murgiltzeko. Ikasleak Irlandako familia banarekin bizi izan dira, eta egunero ingeles-akademia batera joan dira, eskolen dinamikan eta jolas- eta kirol-jardueretan integratuta.\nEsperientzia oso aberasgarria izan da, eta parte hartu duten ikasleek ingelesa (jariotasuna eta ulermena) ez ezik, beste gaitasun batzuk ere hobetu dituzte, zeina oso baliagarria izango zaien beren heziketarako.\nHelburua da gure ikasleek edozein komunikazio-egoeratan moldatzen ikastea. Horretarako, ikasle-trukea ezin hobea da, hizkuntzari aurre egin behar izaten baitiote, eta horrela egiaztatzen dute baliagarria dela eta bizirik dagoela.\nIkasle-trukea honetan datza: ikasle frantsesak astebetez egoten dira gure ikasleen etxeetan, eta gure ikasleak beste horrenbestez ikasle frantsesen etxeetan. Egonaldi horretan, kultur bisitak egiten dituzte, familia hartzailearekin bizi dira eta, noizean behin, eskolako bizimoduan parte hartzen dute.\nJarduera hau DBHn frantsesa ikasten duten ikasleentzat da, eta bi ikasturtean garatzen da.\n2016-2017 ikasturtean, gu izan ginen Frantzian; 2017- 2018 ikasturtean, berriz, frantsesak etorriko dira gurera.\nIkasle-trukea Annecytik gertu dagoen Poisy herriko Poisy ikastetxearekin egiten da. Gure ikastetxeko ikasleak herritik bertatik eta gertuko herrietatik etortzen dira.


Aluminiozko eskailera, aluminiozko kamioi kaxa, aluminiozko paleta - YSXF\nNekazaritzako aluminiozko landaketa-euskarria\nAluminiozko Laborantza Perretxikoak Apalategiak\nPerretxikoak biltzen aluminiozko aleazio plataforma\nAbiazio aluminiozko aleazioen fakturazio ereduak\nAluminiozko aleazioko tresna aeronautikoa\nAluminiozko aleazioko orga mugikorra\nAluminiozko aleazio plataforma mugikorra\nAluminiozko Aleazioaren Tresna Kutxa\nAluminiozko aleazioaren profila\nAluminiozko Aleazio Paleta\nAluminiozko aleazioko erreminta-kaxa ibilgailu mota desberdinetarako\nAluminiozko Aleazio Plaka\nEraikuntzako Makineria Industriako Aluminiozko Produktuak\nAluminiozko Aleazioko Baranda\nAluminiozko aleazio eskailera\nElikagai Izoztuen Industriako Aluminiozko Produktuak\nGure MaxxHaul Trailer Tongue Box kutxa A-Tongue markoa duten atoietan muntatzeko diseinatuta dago zure tresnetarako, kanpineko engranajeak, segurtasun kateak, tiranteak, autoen estalkiak, kanpoko ekipamenduak, kableak, lotura osagarriak, kableak, gurpileko kalkoak eta askoz gehiago gordetzeko. . Ez ahaztu sekula tresna edo engranaje bat behar duzunean! - Pisu arineko aluminiozko material iraunkor eta erresistentearekin egina, guztiz soldatutako josturarekin eta hauts estaldura zurrunarekin.\nTurck Tresna Kutxa\nMONTATZEKO ETA GARRAIATZEKO ARGIA - Tresna-kaxa hau A-Frame estiloko atoien aurrealdean muntatzeko eraikuntza sendo baina arinarekin diseinatuta dago. Muntatzeko erraza, beharrezkoa bada leku batetik bestera eramateko. Konponbide bikaina zure tresnak edo artikuluak garajean gordetzeko eta biltegiratzeko espazio gehiago gehitzen dio zure itxitako atoiari. ✅ DIAMONDO IRAUNKORRA RUGGED DISEINUA - Aluminio malkartsuz egina, guztiz soldatutako josturekin, gutxi gorabehera erabiltzeko. Biltegiratze tresna kutxak ...\nProduktuen aurkezpena Txina da uretako produktuen esportatzaile handiena. Uretako produktuak prozesatu eta izozten diren lekua da. Egungo merkatu nagusia, erabilitako material izoztu gehienak plastikoa, altzairu herdoilgaitza, galbanizatutako taula eta abar dira. Eroankortasun termiko eskasa, energia kontsumo handia, kalteak errazak eta funtzionamendu prozesu korapilatsua dute. Produktua kalitate handiko aluminiozko xaflaz egina dago. Bizitza luzearen, bero transferentzia onaren eta kontsultaren abantailak ditu ...\nProduktuaren deskribapena Pisu arina Auto eramangarria Aluminiozko eskailera tolesgarria Kolorea Zilarra, Beltza edo eskatutakoaren arabera Estiloa Neurrira Neurria Neurrira Neurria Azalera Tratamendua Ez / Oxidazio Ezaugarria Indar handia, korrosioaren erresistentzia, Pisu arina Produktuak Erakutsi\nAluminiozko aleazioko baranda batez ere kamioien, atoien eta ingeniaritzako ibilgailuen babeserako erabiltzen da, babesaren, eskaladaren eta edertasunaren papera betetzen baitute; aluminiozko aleazioko barandak pisu arina, egonkortasun ona, oxidazio erresistentzia handia, herdoilaren erresistentzia, edertasuna eta karga ditu. Zurruntasunak ere baldintza estandarrak bete ditzake; forma eta tamaina bezeroaren beharren arabera ere pertsonaliza daitezke. Produktuen Erakusketa\nAluminiozko Aireko Lan Plataforma\nProduktuaren aurkezpena Gure enpresak diseinatu eta garatu duen goi-mailako lan-plataforma. Prozesatzeko teknologia etxeko produktuak hobetuz egiten da. Aluminiozko profileko soldadura eta torlojuak finkatzeko egituraz egina dago. Pisatzeko tresna bat du behealdean, eta automatikoki alarmatuko da kargak pisu segurua gainditzen duenean, produktuaren segurtasuna hobetuz. Produktuaren deskribapena Zama-garraiatzailea Aluminiozko Aleazioaren Plataforma Altxatzen Plataforma Kolorea Zilarra, Beltza edo eskatutakoaren arabera ...\nProduktuaren aurkezpena Produktu hau nire enpresaren ikerketa eta garapen independentea da produktu funtzionalen barne I + G taldea, eskala handiko erabilera bat xugong taldean eta beste enpresa batzuetan. ibilgailuaren produktuak, arazo konplexu batzuen instalazioa murrizten du. Produktuaren ezaugarriak 1. Barruko erabilera indartzeko egitura anitza da, beste material batzuekin alderatuta, deformazio arazoa modu eraginkorrean ekiditeko ...\nProduktuen aurkezpena Paletak biltegian eta logistikan fakturatzeko erabiltzen dira batez ere. Ingurumenaren babesa, elikagaien segurtasuna eta bestelako gaiak gero eta nabarmenagoak dira. Aluminiozko aleazioak, zurezko paleten, plastikozko paleten eta altzairuzko paleten ordezko gisa. Oso erabiliak izan dira Europa eta Amerika bezalako herrialde garatuetan. Produktuaren deskribapena Kolorea Zilarra, Beltza edo eskatutakoaren arabera Pisua 18-25 kg / Neurrira egokitutako neurria 1200 * 800 * 152/1200 * 1000 * 152/1219 * 1016 * 15 ...\nXuzhou Caixin Aluminum Products Co., Ltd. aluminiozko produktuen fabrikatzailea da, ondo hornitutako probetarako instalazioak eta indar tekniko sendoa dituena. Eskala zabala, kalitate onekoa, prezio onak eta diseinu dotoreak dituena, gure produktuak energia elektriko eolikoa sortzeko erabiltzen dira. ekipoak, makineria astuna eta ibilgailuak, eguzki ekipoak eta bestelako industriak. Erabiltzaileek gure produktuak oso ezagunak eta fidagarriak dira eta etengabe aldatzen ari diren beharrizan ekonomiko eta sozialak asetzen dituzte. Bizitza guztietako bezero berri eta zaharrei ongi etorria ematen diegu etorkizuneko negozio harremanetarako eta elkarrekiko arrakasta lortzeko!\nZein prozesuk igaro dituzte aluminiozko produktuak lehengaietatik prozesatzeko eta moldatzeko?\nAluminiozko doitasunezko galdaketa aluminiozko produktu bihur daiteke. Eskalak eta formak desberdinak diren arren, tamaina zehatzak, itxura bikainak eta errendimendu egonkorrak jendeari eta jendeari mesede egin diezaiokete, eta bizitzarako beste kolore bat eraiki. Gure bizitzan, beti dago ikasleen konpainia ...\nAluminiozko Tresna Kutxa\nAluminiozko aleazioko erreminta kaxa aluminiozko kutxa produktuen produktuetako bat da. Tresna eta neurketa tresnak jartzeko aplikazioa lortzeko aluminio aleaziozko materialez osatutako kutxa moduko bat da. Tresna-kutxek ez bezala, tresna-kaxa honek aluminiozko aleazioa du. Cha ...\nAluminiozko industria-profilen ezaugarriak eta erabilerak\nEzaugarriak 1. Hainbat zehaztapen eta tamaina daude, eta alde luzearen eta alde motzaren tamaina multiploak dira. Adibidez, gure 4040, 4080, 40120, 4040 arruntak karratuak dira, lau aldeak 40 mm eta 4080 alde luzea 80mm dira. Alde motzak 40 mm ditu, eta ...\n1. zenbakia, Lutai Industria Parkea, Fangcun Herria, Tongshan Barrutia, Xuzhou, Jiangsu, Txina


Albisteak | Bergarako Udala\nXXII. Kirol argazkien lehiaketa martxan da\nadmin-k Og, 2012-09-13 16:28-n bidalia\nArgazki lehiaketarako lanak aurkezteko epea urriaren 3an bukatzen da eta Euskadin bizi den edozeinek parte hartu ahal du. Lehenengo saria 180€takoa izango da.\nBergarako Udalak eta Arizondo argazkizale elkarteak “Kirol argazkien lehiaketa” antolatu dute urtero bezala. Gaia, noski, kirola izango da eta zuri-beltzean zein koloretako argazkiak eta laborategiko edozein teknika prozedura ere onartuko dira.\nLanak, urriaren 3ra arte, Udaletxera bertara eraman beharko dira edo posta-zertifikatuz bidali helbide honetara:\nGehixago irakurriXXII. Kirol argazkien lehiaketa martxan da-ri buruz\nZabalotegi eta Martoko txiki-txokoak irailaren 17an zabalduko dira\nadmin-k Ar, 2012-09-11 17:30-n bidalia\nIrailaren 17an, astelehenean, Zabalotegi eta Martoko Txiki-txokoek berriz ere ateak zabalduko dituzte guraso eta haurrentzat, 16:30etatik 19:30etara. Txiki-txokoak astelehenetik igandera irekitzen dira.\nGehixago irakurriZabalotegi eta Martoko txiki-txokoak irailaren 17an zabalduko dira-ri buruz\nAgorrosinek 75.000 erabiltzaile izan ditu aurtengo udan\nadmin-k Ar, 2012-09-11 15:59-n bidalia\nIrailaren 17tik 23ra Agorrosingo urteko bigarren garbiketa dela eta kirol instalazioa itxita egongo da.\nAgorrosinen 75.000 pertsona izan dira uda honetan, hau da, eguneko 860 pertsonako bataz bestekoa. Zortzi egunetan 2000 lagunetik gora etorri dira Agorrosinera.\nGehixago irakurriAgorrosinek 75.000 erabiltzaile izan ditu aurtengo udan-ri buruz\nXXXIX. Ageriko pintura lehiaketa irailaren 16an ospatuko da\nadmin-k Ar, 2012-09-11 13:05-n bidalia\nLehiaketan nahi duen edonork parte hartu ahalko du, inongo eragozpenik gabe. Parte-hartzaile bakoitzak artelan bakarra aurkeztu dezake.\nBEART Bergarako artisten elkarteak XXXIX. Ageriko pintura lehiaketa antolatu du Bergarako Udalaren laguntzaz. Lehiaketa irailaren 16an ospatuko da eta lanak egun bereko 13:00etaik 14:00etara aurkeztuko dira.\nGehixago irakurriXXXIX. Ageriko pintura lehiaketa irailaren 16an ospatuko da-ri buruz\nSan Martin jaietan gaueko autobus zerbitzua egongo da\nadmin-k Ar, 2012-09-11 11:49-n bidalia\nBergarako Udalak gaueko autobus zerbitzua jarri du irailaren 15ean, larunbatean, ospatuko diren San Martin jaietarako.\nOhiko autobus zerbitzuaz gain, Bergara eta Elgeta alde batetik, eta Bergara eta Antzuola bestetik, lotuko ditu gaueko autobus zerbitzuak.\nEz da Lurraldebus txartela onartuko, beraz, autobus txartelaren ordainketa eskudirutan egingo da. Txartelaren prezioa: 1,80€koa izango da.\nGehixago irakurriSan Martin jaietan gaueko autobus zerbitzua egongo da-ri buruz\nSan Martin jaietako danborradako “abanderatuak” izateko izen-emate epea zabalik\nadmin-k Ar, 2012-09-11 10:26-n bidalia\nDanborrada irailaren 15ean ospatuko da eta 15 urtetik gorako bergarar guztiek parte hartu ahalko dute.\nDatorren larunbatean, irailaren 15ean, San Martin jaietako helduen danborrada izango dugu Bergaran. Hori dela eta, danborradako “abanderatuak” izateko izen-emateko epea zabalik dago jadanik. Desfilean parte hartu nahi duten neska-mutilek Kultur-etxean eman ahalko dute izena.\nEkintza hau herriari irekita egongo da eta 15 urtetik gorako bergarar guztiei dei egiten zaie ekitaldian parte hartzera.\nGehixago irakurriSan Martin jaietako danborradako “abanderatuak” izateko izen-emate epea zabalik-ri buruz\nSua euskal filmaren inguruko kartel erakusketa Aroztegi aretoan\nadmin-k Ar, 2012-09-11 10:22-n bidalia\nErakusketa irailaren 11tik 16ra egongo da ikusgai.\nGaurtik hasita irailaren 16ra bitartean Aroztegi aretora bertaratzen direnek SUA euskal filmaren inguruko kartel erakusketa ikusi ahalko dute. Erakusketa ondorengo ordutegietan egongo da ikusgai:\nAsteartetik ostiralera: 18:00-20:30\nLarunbatean: 12:00-14:00 eta 18:00-20:30\nGehixago irakurriSua euskal filmaren inguruko kartel erakusketa Aroztegi aretoan-ri buruz\nJabier Herreroren erakusketa bertan behera geratu da\nadmin-k Al, 2012-09-10 18:22-n bidalia\nAbuztuaren 31tik irailaren 16ra arte, Aroztegi aretoan aurreikusita zegoen Jabier Herreroren eskultura eta pintura lanen erakusketa bertan behera geratu da.\nGehixago irakurriJabier Herreroren erakusketa bertan behera geratu da-ri buruz\nSan Martin jaiak 2012\nadmin-k Al, 2012-09-10 16:15-n bidalia\nIkus egitaraua hemen\nGehixago irakurriSan Martin jaiak 2012-ri buruz\nEuskal Filmak zikloaren baitan 3 film izango dira\nadmin-k Az, 2012-09-05 17:37-n bidalia\nIraileko asteazkenetan euskarazko zinea izango da Bergarako Zabalotegi Aretoan\nBergarako Udalak eta Jardun Euskara Elkarteak elkarlanean Euskal filmak zikloa antolatu dute irailerako asteazkenetarako. Bergarako Zabalotegi aretoan izango dira emanaldiak.\nEkimen honen bitartez euskarazko zinea eskaintzeaz gain, Euskal Herrian bertan ekoiztutako produkzioa indarrean jarri nahi du Udalak. Baita mota honetako filmak herritarrei eskuragarri jartzea ere.\nGehixago irakurriEuskal Filmak zikloaren baitan 3 film izango dira-ri buruz


Irene Solàren azken eleberria, urteko lehen saioan - Galtzaundi Euskara Taldea\nIrene Solàren azken eleberria, urteko lehen saioan\n2022. urtean ere euskarazko irakurzaletasuna sustatzeko helburuarekin jarraituko du Galtzaundiren irakurle taldeak. Aurten ordea, saioak asteartetara mugituko dira eta ohiko moduan Yurre Ugartek dinamizatuko ditu. Urtarrileko saioan, Irene Solàren Nik kantatu eta dantza egiten du mendiak lana aukeratu da, Joxean Elosegik euskarara itzulia. Beraz, datorren saioa, urtarrilak 25 asteartea, 19:00etan, Tolosako Kultur Etxean.\nPirinioetan bizi –eta hiltzen, edo hilik bizi– dira eleberri honetan hitz egiten digutenak. Ekaitzeko hodeiak mintzo zaizkigu, eta oinaztarria, eta heriotzan murgilduko den nekazari poeta ere mintzo zaigu, guri eta lurrari. Eta mintzo zaigu, baita ere, orduz geroztik seme-alabak bakarrik hezi beharko dituen alargun gaztea. Eta sorgin deklaratu ondoren urkatu zituzten lau emakumeak mintzo zaizkigu. Eta mendiak, eta perretxikoak, gizonezkoak eta emakumezkoak, eta mamuak, eta laminak, eta maitagarriak, orkatzak, txakurrak…\nNIK KANTATU ETA DANTZA EGITEN DU MENDIAK eleberriaren aurkezpena, Alberdania Argitaletxearen eskutik\nIbarra-Galtzakomik komiki lehiaketaren sari banaketa ekitaldia\nMende bat Tolosako Euskal Ikastola sortu zela